Uredba Sveta (ES) št. 960/2003

z dne 2. junija 2003

o uvedbi dokončne izravnalne dajatve na uvoz zapisljivih CD plošč s poreklom iz Indije

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2026/97 z dne 6. oktobra 1997 o zaščiti proti subvencioniranemu uvozu iz držav, ki niso članice Evropske skupnosti [1], in zlasti člena 15 Uredbe,

ob upoštevanju predloga, ki ga je Komisija predložila po posvetovanju s Svetovalnim odborom,

ob upoštevanju naslednjega:

A. POSTOPEK

1. Sedanji postopek

(1) Komisija je 17. maja 2002 v obvestilu, objavljenem v Uradnem listu Evropskih skupnosti [2], naznanila začetek protisubvencijskega postopka v zvezi z uvozom zapisljivih CD plošč ("CD-R") s poreklom iz Indije, v Skupnost in uvedla preiskavo.

(2) Začetek vzporednega protidampinškega postopka v zvezi z uvozom istega izdelka s poreklom iz iste države je bila istega dne naznanjena z obvestilom, objavljenim v Uradnem listu Evropskih skupnosti [3].

(3) Postopek je bil začet zaradi pritožbe, ki jo je aprila 2002 vložil Odbor evropskih proizvajalcev CD-R plošč ("CECMA") v imenu proizvajalcev, ki predstavljajo poglavitni delež celotne proizvodnje CD-R plošč v Skupnosti. Pritožba je vsebovala dokaze o subvencioniranju zadevnega izdelka in o znatni škodi, ki je nastala zaradi tega, kar je zadostovalo za upravičenost začetka postopka.

(4) Komisija je o začetku postopka uradno obvestila proizvajalce Skupnosti, ki so vložili pritožbo, ter druge znane proizvajalce Skupnosti, proizvajalca-izvoznika, uvoznike in združenja uporabnikov, ki jih to zadeva, ter predstavnike Indije. Zainteresiranim strankam je bila ponujena priložnost, da pisno izrazijo svoja stališča in zahtevajo zaslišanje v roku, določenem v obvestilu o začetku postopka.

(5) Indijska vlada, edini proizvajalec-izvoznik v Indiji v obdobju preiskave, ter pritožnik in drugi proizvajalci, uvozniki, združenja potrošnikov in dobavitelji iz Skupnosti so pisno izrazili svoja stališča. Vse stranke, ki so zahtevale zaslišanje v zgoraj določenem roku in navedle, da obstajajo posebni razlogi za njihovo zaslišanje, so bile zaslišane.

(6) Nekatere stranke so nasprotovale, da proizvajalci Skupnosti, ki so vložili pritožbo, niso izpolnili zahtev iz člena 10(8) Uredbe Sveta (ES) št. 2026/97 ("osnovna uredba") in da začetek postopka ni bil upravičen. V zvezi s tem je treba zabeležiti, da so bili pogoji za začetek izpolnjeni, zlasti 25-odstotni in 50-odstotni prag iz člena 10(8), in da je bil zato začetek preiskave upravičen.

(7) Prav tako so trdili, da enega od proizvajalcev Skupnosti, ki je sodeloval v pritožbi, ne bi smeli upoštevati za namen določanja reprezentativnosti vlagateljev pritožbe, saj je ta gospodarska družba domnevno izgubila pravico do proizvodnje zadevnega izdelka zaradi pravic intelektualne lastnine.

(8) Zabeležiti je treba, da je zadevna gospodarska družba de facto proizvajala in prodajala zadevni izdelek na trgu Skupnosti v obdobju preiskave in da je sodelovala pri tej preiskavi. Samo dejstvo, da je bil ta proizvajalec udeležen v pravnem postopku ne pomeni njegove samodejne izključitve iz opredelitve industrije Skupnosti. Razen tega je bilo ugotovljeno, da se je gospodarska družba pritožila na sklep Sodišča, po katerem bi izgubila svojo licenco. Glede na to, da dokončni sklep še ni bil sprejet, v nobenem primeru ni bilo možno zaključiti, da je proizvajalec dokončno izgubil pravico do proizvodnje CD-R plošč. Argument je bil zato zavrnjen.

(9) Komisija je s pomočjo vprašalnikov, ki jih je poslala vsem znanim strankam, zbrala in preverila vse informacije, za katere je menila, da so potrebne za ugotavljanje subvencije, škode in interesa Skupnosti. Komisija je v tem pogledu opravila preveritvene obiske, v prostorih indijske vlade v New Delhiju in v naslednjih gospodarskih družbah:

(a) Proizvajalec-izvoznik v Indiji

- Moser Baer India Ltd, New Delhi, Indija;

(b) Proizvajalci v Skupnosti

- Computer Support Italcard S.R.L., Milano, Italija

- C.D.A Datenträger Albrechts GmbH, Albrechts, Nemčija

- CPO Magnetic Products B.V., Oosterhout, Nizozemska

- Fuji Magnetics G.m.b.H., Kleve, Nemčija

- Mitsui Advanced Media S.A., Ensisheim, Francija

- MPO Media S.A.S, Averton, Francija

- TDK Recording Media Europe S.A., Bascharage, Luksemburg

- Prime Disc Technologies GmbH, Wiesbaden, Nemčija

- IMAG Optical Storage Ltd, Limerick, Irska

- Multimedia Info-Tech Ltd, Belfast, Severna Irska;

(c) Dobavitelji v Skupnosti

- Bayer AG, Leverkusen, Nemčija

- Steag Hamatech, Sternenfels, Nemčija.

(10) Preiskava subvencij in škode je zajela obdobje od 1. aprila 2001 do 31. marca 2002 ("obdobje preiskave"). Preučitev trendov, ki so bistvenega pomena za oceno škode, je zajela obdobje od 1. januarja 1998 vse do konca obdobja preiskave ("obravnavano obdobje").

2. Začasni ukrepi

(11) Glede na potrebo po nadaljnji preučitvi nekaterih vidikov subvencioniranja, niso bile za CD-R plošče s poreklom iz Indije sprejete nobene začasne izravnalne dajatve.

3. Nadaljnji postopek

(12) Vse stranke so bile obveščene o bistvenih dejstvih in premislekih, na podlagi katerih je bil namen predlagati uvedbo dokončnih izravnalnih dajatev. Po tem razkritju jim je bil dan tudi rok za podajo stališč. Ustne in pisne pripombe, ki so jih predložile stranke, so bile obravnavane, in, kjer je bilo primerno, so bile ugotovitve ustrezno spremenjene.

4. Ukrepi, ki veljajo pri uvozu CD-R plošč s poreklom s Tajvana

(13) Junija 2002 je Svet z Uredbo (ES) št. 1050/2002 [4] uvedel dokončno protidampinško dajatev pri uvozu CD-R plošč s poreklom s Tajvana.

B. OBRAVNAVANI IZDELEK IN PODOBEN IZDELEK

1. Obravnavani izdelek

(14) Obravnavani izdelek je enak kot v protidampinškem postopku proti Tajvanu, se pravi CD-R plošče, ki so trenutno uvrščene v oznako KN ex85239000.

(15) CD-R je polikarbonatna plošča, prevlečena s slojem barve, slojem odsevnega materiala, kot je zlato ali srebro in z zaščitnim slojem. Na takšno ploščo se lahko podatki zapišejo samo enkrat in zato je plošča vrste "WORM" (enkraten zapis, večkratno branje). Plošča je optični medij shranjevanja za podatke ali glasbo v digitalni obliki. Zapisovanje nanj poteka tako, da se barvni sloj izpostavi infrardečemu laserskemu žarku v CD-R zapisovalniku.

CD-R plošče se lahko razlikujejo glede na vrsto shranjenih podatkov (podatkovne CD-R plošče proti glasbenim CD-R ploščam), shranjevalno zmogljivost, odsevni kovinski sloj (v glavnem srebro) in glede na to ali so potiskani ali ne.

Izdelek se prav tako prodaja v različnih kakovostih in prihaja na trg v različnih embalažah, pri čemer so najpogostejše navadne ali tanke škatlice z eno CD-R ploščo, pakiranja od 10 do 100 CD-R plošč v foliji na osi, okrogle škatle z 10 do 100 CD-R ploščami, ovojnice, ki vsebujejo eno CD-R ploščo, zavito v celofan ali v karton ali papirnat ovitek, itd.

Čeprav so lahko različne vrste prodajanih CD-R plošč različne kakovosti in namenjene različni uporabi, to ne pomeni nobenih pomembnih razlik v njihovih osnovnih fizičnih in tehničnih lastnostih. Zaradi tega se za namene te preiskave štejejo kot en izdelek.

2. Podoben izdelek

(16) Preiskava je pokazala, da imajo CD-R plošče, proizvedene in prodajane na domačem indijskem trgu, podobne osnovne fizične in tehnične lastnosti ter uporabo kot tiste, ki se iz te države izvažajo v Skupnost. Podobno imajo CD-R plošče, ki jih pritožnik in drugi proizvajalci Skupnosti proizvajajo in prodajajo na trgu Skupnosti podobne osnovne fizične in tehnične lastnosti ter uporabe kot tiste, ki se iz zadevne države izvažajo v Skupnost.

(17) Zaradi tega se CD-R plošče, ki se prodajajo na notranjem indijskem trgu in izvažajo v Skupnost kot tudi CD-R plošče, ki se proizvajajo in prodajajo v Skupnosti, štejejo kot podoben izdelek v smislu člena 1(5) osnovne uredbe.

C. SUBVENCIJE

1. Uvod

(18) Na podlagi informacij, vsebovanih v pritožbi in odgovorih na vprašalnike Komisije, so bile preverjene domnevne subvencije pod naslednjimi shemami:

(i) - shema oprostitve davka od dohodka;

(ii) - shema prosto carinske cone/izvozno usmerjeni obrati (EPZ/EOU).

(19) Razen teh dveh shem so v pritožbi navedene še tri druge: Shema "Duty Entitlement Passbook" (DEPB), shema "Export Promotion Capital Goods" (EPCG) in shema "Advance License" kot možni viri subvencij za indijske proizvajalce izvoznike CD-R plošč. Vendar pa je preiskava pokazala, da samo en proizvajalec izvoznik CD-R plošč v Indiji upravlja EOU. Ta proizvajalec izvoznik je v celoti sodeloval pri preiskavi in ni uporabil nobene druge sheme, razen tistih, ki so naštete v uvodni izjavi 16. Dejansko mu ni treba uporabljati nobenih drugih shem, saj ima enake ugodnosti po shemi EOU. Te sheme torej v okviru te preiskave niso bile podrobneje obravnavane.

Shema oprostitve davka od dohodka temelji na Zakonu o davku na dohodek iz leta 1961, ki je vsako leto spremenjen s Finančnim zakonom.

Sedanja shema EPZ/EOU temelji na Zakonu o zunanji trgovini (razvoj in regulativa) iz leta 1992 (št. 22 leto 1992), ki je začel veljati 7. avgusta 1992 ("Zakon o zunanji trgovini"). Zakon o zunanji trgovini (Oddelek 5) indijsko vlado pooblašča za izdajanje obvestil v zvezi z izvozno in uvozno politiko. Ta so povzeta v dokumentih "Izvozna in uvozna politika", ki jih Ministrstvo za trgovino izdaja vsakih pet let in vsako leto posodablja. Za obdobje preiskave je v tem primeru pomemben en dokument o izvozni in uvozni politiki, to je petletni načrt, ki se nanaša na obdobje 1.4.1997- 31.3.2002. Razen tega pa indijska vlada tudi določa postopke, ki urejajo indijsko zunanjetrgovinsko politiko v "Priročniku o izvoznih in uvoznih postopkih za obdobje 1.4.1997- 31.3.2002" (1. del).

Shema oprostitve davka od dohodka (ITES)

(a) Pravna podlaga

(20) Zakon o davku na dohodek iz leta 1961 je pravna podlaga za delovanje ITES. Zakon, ki je vsako leto spremenjen s Finančnim zakonom, določa podlago za pobiranje davkov, kot tudi za različne oprostitve/znižanja, ki jih je mogoče zahtevati. Med oprostitvami, ki jih lahko zahtevajo podjetja, so oprostitve, ki jih pokrivajo oddelki 10A, 10B in 80HHC Zakona, ki zagotavljajo oprostitev davka od dohodka pri dobičkih iz izvozne prodaje.

(b) Upravičenost

(21) Oprostitev po oddelku 10A lahko zahtevajo podjetja, locirana v prosto carinskih conah (EPZ). Oprostitev po oddelku 10B lahko zahtevajo izvozno usmerjeni obrat (EOU). Oprostitev po oddelku 80HHC lahko zahteva vsako podjetje, ki izvaža blago.

(c) Praktično izvajanje

(22) Gospodarska družba, ki želi izkoristiti zgoraj navedena davčna znižanja/oprostitve, mora vložiti zahtevek za znižanje/oprostitev, ko ob koncu davčnega leta odda svojo napoved za odmero davka davčnim organom. Davčno leto traja od 1. aprila do 31. marca. Napoved za odmero davka mora biti uradnim organom predložena najpozneje do naslednjega 30. novembra. Pristojni organi lahko končno oceno podajo v treh letih od datuma predložitve napovedi za odmero davka. Družba lahko zahteva samo eno od znižanj, ki so na voljo po treh zgoraj navedenih oddelkih.

(d) Zaključek o ITES

(23) Točka (e) ponazoritvenega seznama izvoznih subvencij (Priloga I k osnovni uredbi) se nanaša na "polno ali delno oprostitev neposrednih davkov … ki se izrecno nanašajo na izvoz", kakršni sestavljajo izvozno subvencijo. Indijska vlada v skladu z ITES prenese finančni prispevek na družbo tako, da se odreče vladnemu prihodku v obliki neposrednih davkov, ki bi jih morala prejeti, če gospodarska družba ne bi zahtevala oprostitve davka od dohodka. Ta finančni prispevek bi ugodnost prenesel na prejemnika tako, da bi zmanjšal njegovo davčno obveznost pri davku na dohodek.

(24) Subvencija je zakonsko odvisna od ustvarjenega izvoza v smislu člena 3(4)(a) osnovne uredbe, saj izvzema samo dobičke od izvozne prodaje, in se zato šteje za specifično.

(e) Izračun višine subvencije

(25) Preiskovana gospodarska družba proizvaja CD-R plošče v EOU. Zaradi tega lahko zahteva oprostitev davka od dohodka po oddelku 10B pri dobičkih od izvozne prodaje EOU. Čeprav je gospodarska družba vključila izračun za oprostitev po 10B v svojo napoved za odmero davka, pa nazadnje ni zahtevala oprostitve davka od dobička po 10B, ker v njeni napovedi za odmero davka niso bili prikazani nobeni obdavčljivi dobički za gospodarsko družbo v celoti med obdobjem preiskave. Treba je zabeležiti, da gospodarska družba zajema tudi druge obrate za različne izdelke izven EOU. Vendar pa je bilo iz izračuna davka od dobička v napovedi za odmero davka, ki ga je predložila gospodarska družba in priloženih specifikacij razvidno, da je gospodarska družba precej povečala amortizacijo svojih osnovnih sredstev tako, da je sredstva iz kategorije (stroji) z nižjo amortizacijsko stopnjo, kamor so bila uvrščena v davčnem izračunu za predhodno leto, v davčnem izračunu za obdobje preiskave prenesla v kategorijo (kalupi) s precej višjo amortizacijsko stopnjo.

(26) Komisija je menila, da je prerazporeditev sredstev za davčne namene pravno vprašljiva, zlasti, ker je gospodarska družba sredstva prerazporedila samo za davčne namene, ne pa tudi v svojih računovodskih evidencah, kot to zahteva zakon. Dejansko tako indijski Zakon o gospodarskih družbah (ki velja za računovodske namene) kot indijski Zakon o davku na dohodek (ki velja za obdavčenje) določata enako amortizacijsko stopnjo za kategorijo, v katero so bila sredstva prerazporejena za davčne namene. Zaradi tega je Komisija od indijskih davčnih organov in zadevne gospodarske družbe zahtevala pojasnilo. Indijski davčni organi niso predložili nobenega odgovora, ki bi pojasnil položaj. Gospodarska družba je prvotno trdila, da je bila ta sprememba nujna za odpravo napake pri uvrstitvi določenih sredstev za davčne namene v predhodnih letih. Vendar pa je po razkritju ugotovitev preiskave trdila, da so ji to spremembo kategorije sredstev svetovali davčni svetovalci in da je bil namen spremembe zmanjšati obdavčljive dobičke, da bi se izognili plačilu davka na dohodek.

(27) Vendar pa kaže, da je bila gospodarski družbi gotovinska ugodnost, ki jo je pridobila s to prerazporeditvijo sredstev, že na voljo po določbah oddelka 10B indijskega Zakona o davku na dohodek. Ob tem pa je ugodnost, ki bi jo gospodarska družba lahko dosegla po oddelku 10B brez vprašljive prerazporeditve sredstev enaka ugodnosti davka na dohodek, ki izhaja iz iste vprašljive prerazporeditve sredstev.

(28) Iz zgoraj opisanega položaja je razvidno, da gospodarska družba na tej stopnji ni imela neposredne koristi od subvencije, proti kateri se lahko uvedejo izravnalni ukrepi po oddelku 10B v obdobju preiskave. Ta sklep je sprejet na podlagi dejstva, da je subvencija takšna, proti kateri se lahko uvedejo izravnalni ukrepi šele takrat, ko jo gospodarska družba dejansko prejme ali pa je bil sprejet sklep, da se ji ta subvencija dodeli.

(29) Proste carinske cone (EPZ)/Izvozno usmerjeni obrati (EOU)

(a) Pravna podlaga

(30) Shema EPZ/EOU, ki je bila uvedena leta 1965, je instrument v okviru "Izvozno uvozne politike", ki zajema spodbude, povezane z izvozom. Med obdobjem preiskave sta shemo urejali carinski obvestili št. 53/97 in 133/94. Podrobnosti o shemi so v poglavju 9 in Dodatku I dokumenta o "Izvozni in uvozni politiki" za obdobje 1997/2002, kot tudi v ustreznem Priročniku o postopkih.

(b) Upravičenost

(31) Načeloma so lahko po shemi EPZ/EOU ustanovljene gospodarske družbe, ki nameravajo izvažati svojo celotno proizvodnjo blaga in storitev. Te gospodarske družbe se lahko nekaterim ugodnostim odrečejo, potem ko se jim podeli status EPZ/EOU. V Indiji so štiri opredeljene EPZ. EOU se lahko nahajajo kjerkoli v Indiji. To so vezane enote pod nadzorom carinskih uradnikov v skladu z oddelkom 65 Carinskega zakona. Preiskovani proizvajalec izvoznik je dobil status EOU za proizvodno enoto, ki izdeluje CD-R plošče. Čeprav se od gospodarskih družb, ki delujejo v okviru sheme EOU/EPZ, ponavadi pričakuje, da bodo izvozile svojo celotno proizvodnjo, pa jim indijska vlada dovoljuje, da del te proizvodnje pod določenimi pogoji prodajo na domačem trgu.

(c) Praktično izvajanje

(32) Gospodarske družbe, ki zaprosijo za obravnavo kot EOU ali se nahajajo v EPZ, morajo vložiti zahtevek pri pristojnih organih. Takšen zahtevek mora vsebovati podrobnosti za obdobje naslednjih petih let, med drugim o načrtovanem obsegu proizvodnje, predvideni vrednosti izvoza, uvoznih zahtevah in domačih zahtevah. Če organi sprejmejo zahtevek gospodarske družbe, ji sporočijo pogoje, na katere je vezan sprejem zahtevka. Gospodarske družbe v EPZ in EOU lahko proizvajajo katerikoli izdelek. Dogovor o o priznanju družbe kot družbe EPZ/EOU velja pet let. Dogovor se lahko podaljša.

EPZ/EOU obrati imajo pravico do naslednjih ugodnosti:

(i) oprostitev uvoznih dajatev za vse vrste blaga (vključno z investicijskim blagom, surovinami in potrošnim blagom), potrebnega za izdelavo, proizvodnjo in predelavo ali blaga, ki je s tem povezano;

(ii) oprostitev trošarine za blago, nabavljeno pri domačih virih;

(iii) oprostitev davka na dohodek, ki ga je treba plačati na dobičke iz izvozne prodaje v skladu z oddelkom 10A ali 10B Zakona o davku na dohodek, do leta 2010 (glej ITES zgoraj);

(iv) povračilo osrednjega prometnega davka, plačanega na lokalno nabavljeno blago;

(v) možnost 100 % tujega lastniškega kapitala;

(vi) možnost prodaje dela proizvodnje na domačem trgu ob plačilu veljavnih dajatev, kot izjema pri splošni zahtevi po izvozu celotne proizvodnje.

(33) EOU ali gospodarske družbe v EPZ bi morala v jasno določeni obliki voditi primerne evidence o vsem zadevnem uvozu ter o potrošnji in uporabi vseh uvoženih materialov ter o vsem realiziranem izvozu. Te bi morale v rednih obdobjih, v skladu z zahtevami, predložiti pristojnim organom.

(34) Prav tako morajo zagotoviti tudi minimalne devizne prilive kot odstotek ustvarjenega izvoza, kot je določeno v izvozno-uvozni politiki. Vse dejavnosti EOU/EPZ morajo potekati v prostorih, ki so pod carinskim nadzorom.

(d) Zaključki o EPZ/EOU

(35) V tej preiskavi je bila shema EPZ/EOU uporabljena za uvoz surovin, investicijskega blaga in za nabavo blaga na domačem trgu. Ugotovljeno je bilo, da je proizvajalec izvoznik uporabil koncesije v zvezi z oprostitvijo carin na surovine in proizvodno opremo, kot tudi oprostitev trošarine za blago, nabavljeno pri domačih virih. Zaradi tega je Komisija preučila možnost uvedbe izravnalnih ukrepov zoper te koncesije. V tem pogledu zajema oprostitev carin za surovine in investicijsko blago dodeljevanje subvencij, saj te koncesije predstavljajo finančni prispevek indijske vlade, saj so sicer obvezni prihodki vlade opuščeni, pri čemer se korist prenese na prejemnika. Ker je dodelitev te subvencije po indijski zakonodaji odvisna od ustvarjenega izvoza v smislu člena 3(4)(a) osnovne uredbe, se torej šteje za specifično in zato takšno, proti kateri se lahko uvedejo izravnalni ukrepi. V primeru oprostitve trošarine je bilo ugotovljeno, da je dajatev, plačana pri nakupu s strani obrata, ki ni EOU, knjižena kot povračilo (CENVAT) in se uporablja za plačilo trošarine pri domači prodaji. Tako z oprostitvijo trošarine pri nakupu, ki ga opravi obrat EOU, ni opuščen noben dodatni vladni dohodek in zaradi tega EOU ne pridobi nobene dodatne koristi.

(e) Izračun višine subvencije

Oprostitev uvoznih dajatev za surovine

(36) Čeprav se od gospodarske družbe, ki delujejo v okviru sheme, ponavadi pričakuje, da bo izvozila svojo celotno proizvodnjo, pa shema gospodarski družbi omogoča, da del svoje proizvodnje pod določenimi pogoji proda na domačem trgu. Med preveritvenim obiskom je lahko gospodarska družba pokazala, da so bile vse surovine, oproščene uvoznih dajatev, bodisi uporabljene za proizvodnjo izvoženega blaga ali pa, da so bili v primeru prodaje blaga, ki vsebuje takšne surovine, na domačem trgu, izpolnjeni ustrezni pogoji. Zlasti je bilo ugotovljeno, da so dajatve, ki jih je podjetje plačalo pri domači prodaji, pokrile vse dajatve opuščene pri uvoženih surovinah, uporabljenih za proizvodnjo blaga, prodanega na domačem trgu.

(37) Glede na navedeno je bilo sklenjeno, da oprostitev uvoznih dajatev za surovine, odobrena zadevni gospodarski družbi, izpolnjuje merila iz prilog I in II osnovne uredbe, zlasti, ker v tem primeru ni bilo nobenih preseženih odpustov uvozne dajatve. Zato je ugotovljeno, da v tem primeru preiskovana gospodarska družba v obdobju preiskave ni pridobila nobenih koristi pri uvozu surovin, proti katerim se lahko uvedejo izravnalni ukrepi.

Oprostitev uvoznih dajatev za investicijsko blago

(38) Za razliko od surovin, investicijsko blago ni fizično vgrajeno v končne izdelke. Za namene izračuna je višina opuščene dajatve enaka dotaciji za vsak uvoz investicijskega blaga. Posledično je bila korist preiskovane družbe izračunana na podlagi višine neplačane carine za uvoženo investicijsko blago, tako da se je ta znesek razporedil na celotno obdobje amortizacije, ki velja za računovodske namene.

(39) Proizvajalec izvoznik je trdil, da 13-letna amortizacijska doba, ki je določena v njegovih računovodskih evidencah, bolje odraža dejanski položaj gospodarske družbe, ker je v skladu z indijskim Zakonom o gospodarskih družbah, določili pa so jo njegova uprava in revizorji. Ob tem je pripomnil, da je bila v drugih protisubvencijskih preiskavah amortizacijska metoda, določena v računovodskih evidencah, uporabljena kot osnova za dodeljevanje takšnih koristi. Prav tako se je skliceval na poročilo neuradne skupine izvedencev WTO za subvencije, v katerem je navedeno, da "bi bilo za določanje življenjske dobe opreme bolje uporabljati računovodske podatke namesto amortizacijskih dob, povezanih z davki, saj bodo računovodski podatki verjetno bolje odražali dejansko življenjsko dobo opreme". Proizvajalec izvoznik je prav tako ugovarjal, da določanje amortizacijske dobe na podlagi tiste, ki se uporablja za davčne namene, ni pravilno, ker temelji na degresivni amortizaciji in ne na linearni amortizaciji, ki se ponavadi uporablja za ta namen.

(40) Vendar pa je preiskava pokazala, da iz zadevne gospodarske družbe prihajajo nasprotujoči si podatki v zvezi z amortizacijo zadevne opreme. Gospodarska družba je spremenila uvrstitev te opreme za davčne namene, se pravi, da je bila za davčne namene upoštevana kot kalupi in ne kot stroji, ter amortizirana v skladu z metodo degresivne amortizacije. Vendar pa je gospodarska družba to opremo za računovodske namene še vedno obravnavala kot stroje, čeprav indijski Zakon o gospodarskih družbah in indijski Zakon o davku na dohodek predpisujeta uporabo enake uvrstitve tako za davčne kot računovodske namene. Če bi gospodarska družba opremo uvrstila kot kalupe tudi za računovodske namene, obstoječe amortizacijske dobe za stroje, tj. 13 let, ne bi bilo mogoče uporabiti. Dejansko bi bila amortizacijska doba šest let, če bi bila uporabljena metoda linearne amortizacije, če pa bi uporabili metodo degresivne amortizacije, kot so jo v napovedi za odmero davka za kalupe, pa bi bilo približno 80 % vrednosti opreme amortizirane v prvih treh letih.

(41) Čeprav se razume, da se lahko za davčne in računovodske namene uporabljajo različne amortizacijske dobe, pa uvrščanje opreme med kalupe za davčne namene in med stroje za računovodske namene ni sprejemljivo. Kaže, da bi bila zadevna oprema lahko bodisi stroji ali kalupi, vendar pa ne oboje hkrati. Tej logiki sledi tudi ustrezna indijska zakonodaja, ki predpisuje usklajeno uvrščanje tako za davčne kot računovodske namene.

(42) V tem primeru je gospodarska družba za davčne namene uporabila metodo degresivne amortizacije, zaradi česar je bilo približno 80 % opreme amortizirane v prvih treh letih. Zaradi tega je treba še oceniti, kakšna bi bila ustrezna amortizacijska doba, če bi gospodarska družba potem ko je opremo prerazporedila v drugo kategorijo za davčne namene, podobno storila tudi za računovodske namene.

(43) V tem pogledu sta bili obravnavani dve možnosti, ki sta kot možni navedeni v indijskem Zakonu o gospodarskih družbah, se pravi, šestletna amortizacijska doba po metodi linearne amortizacije ali pa metoda degresivne amortizacije, pri kateri se vrednost opreme vsako leto amortizira za 40 % na osnovi preostale vrednosti. Gospodarska družba ni izrazila nobene preference, ampak je še naprej zagovarjala 13-letno amortizacijsko dobo, ki jo je uporabila za stroje.

(44) V tem pogledu je bilo sklenjeno, da je najbolj razumna metoda za določitev ustrezne amortizacijske dobe upoštevati normalne industrijske razmere, ob tem pa še posebne okoliščine te gospodarske družbe, ki posluje z velikim dobičkom ter stalno in veliko vlaga v zadevni izdelek. Iz podatkov, zbranih med to preiskavo, je moč razbrati, da večina gospodarskih družb posluje z izgubo in sicer že kar nekaj časa. To zavira naložbe in povzroča daljše amortizacijske dobe. Pri teh gospodarskih družbah, ki poslujejo z izgubo, je povprečna doba šest let.

(45) Vendar pa se položaj zadevnega proizvajalca izvoznika močno razlikuje od položaja povprečne gospodarske družbe. Ta gospodarska družba ima visok dobiček, stalno in veliko vlaga in zato je razumno predvidevati, da bo njena amortizacijska doba bistveno nižja od zgoraj navedenega povprečja. Zaradi tega je bilo primerno uporabiti metodo degresivne amortizacije, ki upošteva dejstvo, da omogoča hitrejšo amortizacijo kot metoda linearne amortizacije. Zabeleži se, da v primeru stalnih rednih naložb, metoda degresivne amortizacije, predvidena v indijskem Zakonu o gospodarskih družbah, določena v uvodni izjavi 43, omogoča za 30 % hitrejšo amortizacijo kot enakovredna metoda linearne amortizacije v reprezentativnem obdobju šestih let, ki velja pri uporabi metode linearne amortizacije. To ustreza dobi 4,2 leti v primerjavi s šestimi leti za metodo linearne amortizacije in to krajše obdobje je bilo uporabljeno za dodelitev pridobljene koristi.

(46) Tako izračunan znesek, ki ga je bilo nato mogoče pripisati obdobju preiskave, je bil usklajen tako, da so se prištele obresti za obdobje preiskave z namenom, da se ugotovi celotna korist te sheme za prejemnika. Glede na naravo te subvencije, ki je enakovredna enkratni dotaciji, je bilo ocenjeno, da je ustrezna dolgoročna tržna obrestna mera, ki velja v Indiji v obdobju preiskave. Znesek subvencije se je nato pripisal skupnemu obsegu izvoza EOU.

(47) Dokončna ad valorem višina subvencije, ugotovljena za oprostitev uvoznih dajatev na investicijsko blago, je v obdobju preiskave za preiskovano družbo znašala 7,3 %.

2. Višina subvencij, proti katerim se lahko uvedejo izravnalni ukrepi

(48) Dokončna višina subvencij, proti katerim se lahko uvedejo izravnalni ukrepi v skladu z določbami osnovne uredbe, izražena ad valorem, je za preiskovanega proizvajalca izvoznika znašala 7,3 %. Glede na to, da je v Indiji samo en proizvajalec izvoznik, se ta ugotovitev uporablja za ves indijski izvoz.

Vrsta subvencije | EOU/EPZ | ITES | Skupaj |

| 7,3 % | 0 % | 7,3 % |

D. OPREDELITEV INDUSTRIJE SKUPNOSTI

1. Proizvodnja Skupnosti

(49) V obdobju preiskave so CD-R plošče v Skupnosti proizvajale naslednje družbe:

- pet proizvajalcev pritožnikov, ki so sodelovali v postopku,

- štirje proizvajalci, ki se niso pritožili, vendar so pritožbo podprli in so tudi sodelovali v postopku,

- dva proizvajalca, ki se nista pritožila, vendar sta pritožbo podprla, pri preiskavi pa nista sodelovala v zadostni meri,

- en proizvajalec, ki se ni pritožil, vendar je pritožbo podprl in Komisiji zagotovil nekatere splošne informacije,

- drugi proizvajalci, ki se niso pritožili in niso sodelovali v postopku.

(50) Dejstvo, da je v okviru preiskave sodelovalo več proizvajalcev, ki niso vložili pritožbe, je Komisiji ponudilo možnost, da bolj podrobno preuči njihov status v zvezi s členom 9(1) osnovne uredbe. Pri nekaterih sodelujočih proizvajalcih (skupaj s tistimi, ki prvotno niso bili vlagatelji pritožbe) je bilo ugotovljeno, da so uvažali CD-R plošče, vendar nobeden od njih iz Indije. Razen tega je bil bistveni del kupljenih izdelkov namenjen pokrivanju kratkoročnega povpraševanja na trgu v času nameščanja novih ali dodatnih zmogljivosti, ter je predstavljal relativno majhen odstotek nakupov v primerjavi s celotno prodajo in lastno proizvodnjo v obdobju preiskave. Zaradi tega ni bilo razlogov, da bi te družbe izključili iz opredelitve proizvodnje Skupnosti.

(51) Na osnovi navedenega se šteje, da CD-R plošče, ki jih proizvedejo vse zgoraj navedene gospodarske družbe, predstavljajo proizvodnjo Skupnosti v smislu člena 9(1) osnovne uredbe.

2. Opredelitev industrije Skupnosti

(52) Kot je navedeno v uvodni izjavi 49, je devet proizvajalcev Skupnosti, ki so podprli pritožbo, v celoti sodelovalo v preiskavi. Ti proizvajalci so predstavljali glavni delež celotne proizvodnje CD-R plošč v Skupnosti v obdobju preiskave, v tem primeru več kot 60 %. Na osnovi tega predstavljajo industrijo Skupnosti v smislu člena 9(1) in člena 10(8) osnovne uredbe. V nadaljnjem besedilu se zanje uporablja izraz "industrija Skupnosti".

E. ŠKODA

1. Poraba Skupnosti

(53) Poraba Skupnosti je bila izračunana na podlagi obsega prodaje CD-R plošč, ki jih je proizvedla industrija Skupnosti, obsega prodaje dveh gospodarskih družb, ki nista dovolj sodelovali pri preiskavi in torej nista del industrije Skupnosti, obsega prodaje družbe, ki je zagotovila samo splošne informacije, informacij, ki jih je zagotovil sodelujoči proizvajalec izvoznik, Eurostatovih podatkov v zvezi z obsegom uvoza s poreklom v drugih tretjih državah ter ocene prodaje preostalih proizvajalcev Skupnosti, ki niso sodelovali pri preiskavi, na podlagi informacij, ki jih je zbrala Komisija, ko je preučevala sprejemljivost pritožbe.

(54) Na osnovi tega je bilo ugotovljeno, da se je poraba Skupnosti znatno povečala med letom 1998 in obdobjem preiskave (+ 1759 milijonov enot). Tako se je močno povečala med letoma 1998 in 2000 ter dosegla vrh v letu 2001. Med letom 2001 in obdobjem preiskave je nato rahlo upadla. Pri razvoju porabe je treba upoštevati dejstvo, da so CD-R plošče relativno novi izdelki. Šele v zadnjem času so na voljo splošni javnosti in do njihovega prodora je prišlo predvsem v obdobju 1997-1998. Od takrat je povpraševanje po tem novem nosilcu za shranjevanje podatkov strmo naraščalo. To pojasnjuje, zakaj številni kazalci, kot je med drugim poraba, kažejo visoko rast.

Poraba Skupnosti | 1998 | 1999 | 2000 | 2001 | Obdobje preiskave |

CD-R plošče (v 1000 enotah) | 459166 | 1172950 | 2017557 | 2461271 | 2218563 |

Indeks | 100 | 255 | 439 | 536 | 483 |

2. Uvoz CD-R plošč v Skupnost

(a) Obseg in tržni delež uvoza s poreklom iz Indije

(55) Iz Eurostatovih številk je razvidno, da se je obseg uvoza iz Indije drastično povečal v obravnavanem obdobju. Čeprav je bil ta uvoz nepomemben v letu 1998 in 1999, je v obdobju preiskave dosegel skoraj 200 milijonov enot. Povečanje uvoza je bilo posebej opazno med letoma 1999 in 2000 (uvoz se je povečal za 26-krat), čeprav je treba zabeležiti, da je bil tržni delež uvoza iz Indije v tistem času še vedno na ravni de minimis, ter med letoma 2000 in 2001, ko se je obseg povečal za 10-krat. Zaradi tega je postala Indija, po Eurostatovih podatkih, v letu 2001 in v obdobju preiskave druga najpomembnejša država izvoznica zadevnega izdelka v Skupnost.

Uvoz | 1998 | 1999 | 2000 | 2001 | Obdobje preiskave |

CD-R plošče (v 1000 enotah) | 1184 | 712 | 18462 | 179904 | 196091 |

Indeks | 100 | 60 | 1559 | 15196 | 16563 |

(56) Tržni delež zadevne države je od leta 1998 do obdobja preiskave narasel z nič na 9 %. Povečanje je bilo zlasti opazno med letoma 2000 in 2001, ko je naraslo za 6 odstotnih točk.

(57) Povečanje indijskega tržnega deleža je treba obravnavati v luči povečanja tržnega deleža industrije Skupnosti v obdobju od leta 1998 do obdobja preiskave. Medtem, ko se je indijski tržni delež v obravnavanem obdobju povečal za 9 odstotnih točk, se je delež industrije Skupnosti v istem obdobju povečal samo za 3,7 odstotne točke.

Tržni deleži | 1998 | 1999 | 2000 | 2001 | Obdobje preiskave |

CD-R plošče | 0 % | 0 % | 1 % | 7 % | 9 % |

(b) Razvoj cen

(58) Povprečna uvozna cena CD-R plošč iz Indije se je prvič znatno povišala med letoma 1998 in 1999. Vendar pa ta zvišanja cen verjetno niso bila preveč reprezentativna glede na majhen obseg izvoza.

(59) Od leta 1999 so cene stalno padale do leta 2001 (skupaj za 77 % v tem obdobju), potem pa so znova začele rasti, čeprav samo za 17 %, med letom 2001 in obdobjem preiskave, ko so znašale okoli 0,33 evra na enoto. Pozneje, od leta 2000 do 2001, so se uvozne cene znova precej znižale. Ob tem se je hkrati prav tako precej povečal obseg uvoza iz Indije. Cene so se od leta 2000 do konca obdobja preiskave skupno znižale za 59 %.

Cene na enoto | 1998 | 1999 | 2000 | 2001 | Obdobje preiskave |

CD-R plošče (EUR/1000 enot) | 126 | 1227 | 823 | 285 | 334 |

Indeks | 100 | 975 | 654 | 226 | 265 |

Osnovni indeks 100 v 2000 | | | 100 | 35 | 41 |

(60) Sodelujoči proizvajalec izvoznik je trdil, da je bil v obdobju preiskave edini proizvajalec izvoznik v Indiji, in da je začel CD-R plošče proizvajati šele leta 1999. V skladu s tem so bile Eurostatove številke, ki jih je uporabila Komisija, zavajajoče in niso bile ustrezna podlaga za ocenjevanje razvoja indijskih cen. In kot zadnje je trdil, da ta pristop povzroča umetno napihnjen padec uvozne cene v višini 59 % med letom 2000 in obdobjem preiskave.

(61) Vendar pa, kot je že navedeno v uvodni izjavi 10, analiza trendov, pomembnih za ugotavljanje škode, pokriva daljše obdobje kot obdobje preiskave (se pravi obravnavano obdobje). Razen tega je, kot bomo videli v nadaljevanju, iz Eurostatovih številk razviden podoben trend, kot iz številk, ki jih je zagotovil sam proizvajalec izvoznik.

(62) Da bi se izognili vsakršnemu dvomu glede uporabljenega pristopa, so bile številke, ki jih je zagotovil proizvajalec izvoznik kljub temu preučene in so spodaj prikazane v indeksirani obliki, pri čemer je upoštevano, da te številke temeljijo na fiskalnem letu, ki traja od aprila do marca, za razliko od koledarskega leta, ki traja od januarja do decembra.

Indeks | April 1997 Marec 1998 | April 1998 Marec 1999 | April 1999 Marec 2000 Finančno leto 2000 | April 2000 Marec 2001 Finančno leto 2001 | Obdobje preiskave |

Obseg | | | 100 | 711 | 2829 |

Tržni deleži | 0 % | 0 % | 0 % | 5 % -10 % | 10 % - 15 % |

Cena na enoto | | | 100 | 38 | 46 |

(63) Na osnovi tega se je obseg uvoza od indijskega proizvajalca izvoznika drastično povečal, saj se je pomnožil za 28-krat od začetka njegove proizvodnje leta 1999 do obdobja preiskave, njegov tržni delež je narasel z nič na več kot 10 % med letom 2000 in obdobjem preiskave, prodajna cena pa se je znižala za 54 % med letom 2000 in obdobjem preiskave.

(64) Zgoraj navedeni trendi za obdobje od leta 2000 do obdobja preiskave so podobni tistim, ki so bili ugotovljeni na podlagi Eurostatovih številk za podobno obdobje. Razen tega je analiza škode opravljena za celotno državo in ne bi smela biti omejena na analizo posamezne gospodarske družbe. Ker ni bilo mogoče izključiti, da bi kakšni drugi neznani indijski proizvajalci proizvajali in izvažali CD-R plošče v Skupnost v obdobju preiskave, je bilo sklenjeno, da se pri trendu, pomembnem za analizo škode, uporabijo Eurostatove številke. Kljub temu so bili zaključki v zvezi s škodo osredotočeni na obdobje med letom 2000 in obdobjem preiskave, se pravi na obdobje, v katerem je zadevni proizvajalec dejansko izvažal. V teh okoliščinah in iz zgoraj pojasnjenih razlogov je Komisija sklenila, da opravi analizo škode na podlagi Eurostatovih podatkov.

(c) Nelojalno nižanje cen

(65) Pri določanju nelojalnega nižanja cen so bili analizirani preverjeni podatki o cenah, ki se nanašajo na obdobje preiskave. Prodajne cene industrije Skupnosti, ki so pomembne pri preiskavi, so neto cene po odbitju popustov, znižanj in dajatev. Kjer je bilo potrebno, so bile te cene usklajene na raven franko tovarna, se pravi brez stroškov prevoza znotraj Skupnosti. Primerjane indijske uvozne cene so prav tako neto cene brez popustov in znižanj in so po potrebi usklajene na ceno CIF na mejah Skupnosti.

(66) Po pojasnitvi, ki jo je zahteval indijski proizvajalec izvoznik, je bilo potrjeno, kot je navedeno zgoraj (glej uvodno izjavo 65), da so bile cene usklajene na prodajne cene Skupnosti, kjer je primerno, da se odštejejo dajatve za avtorske pravice.

(67) Na podlagi odgovorov v vprašalnikih, se lahko opredelijo različne skupine CD-R plošč za namene primerjave in sicer na osnovi naslednjih meril: shranjevalna zmogljivost, vrsta zapisanih podatkov, narava odsevnega sloja, tiskanje in embalaža. Tako kot v primeru Tajvana, se je tudi tukaj pokazalo, da imajo fizične značilnosti CD-R plošč manj odločilen vpliv na njihovo prodajno ceno, medtem ko se je embalaža izkazala za posebej vplivno merilo pri primerjanju.

(68) Prodajne cene industrije Skupnosti in uvozne cene indijskih proizvajalcev izvoznikov so bile primerjane na ravni franko tovarna oziroma na meji Skupnosti in glede na neodvisne stranke na trgu Skupnosti, pri čemer so bile po potrebi ustrezno usklajene.

(69) Na osnovi tega je bilo ugotovljeno nelojalno nižanje cen pri uvozu iz Indije. Stopnja nelojalnega nižanja cen, izražena v odstotkih povprečne prodajne cene industrije Skupnosti, je znašala od 3,47 % do 66,25 %. Tehtana povprečna stopnja nelojalnega nižanja cen, je bila 17,69 %. Poleg tega je zaradi izgub, ki jih je imela industrija Skupnosti, in znižanja cen prišlo tudi do precejšnjega prodajanja izdelkov po nižji ceni.

(70) Indijski proizvajalec izvoznik je trdil, da primerjava ni potekala na pravilni stopnji trgovine, saj je velika večina njegovega izvoza v Skupnost predstavljala prodajo proizvajalcem originalne opreme ("OEM"), medtem ko je industrija Skupnosti domnevno usmerjena predvsem h končnim porabnikom in maloprodajnim mestom.

(71) Na začetku je treba zabeležiti, da je indijska družba izraz OEM opredelila v precej širokem smislu. Vanj je na primer zajela tudi prodajo gospodarskim družbam, ki izdelujejo druge izdelke in ne CD-R plošč in ki te CD-R plošče prodajajo naprej pod svojo blagovno znamko. Opredelitev OEM, ki jo je uporabila indijska gospodarska družba, ne ustreza opredelitvi, ki jo običajno uporabljajo institucije Skupnosti. Toda četudi bi bila prodaja OEM sprejeta v širšem pomenu izraza, kot ga je uporabila indijska gospodarska družba, bi bila tehtana povprečna stopnja nelojalnega nižanja cen, še vedno precejšnja, to je približno 12 %.

3. Razmere v industriji Skupnosti

(a) Predhodna pripomba

(i) Učinek preteklega dampinga

Industrija Skupnosti si še vedno ni opomogla od učinkov preteklega dampinga pri uvozu CD-R plošč s poreklom s Tajvana. Ker je Uredba (ES) št. 1050/2002 [5] o uvedbi dokončnih ukrepov proti uvozu s Tajvana začela veljati šele pred kratkim (junija 2002), si industrija Skupnosti še ni mogla v celoti opomoči.

(ii) Začetek proizvodnje CD-R plošč v Skupnosti

(72) Kot je navedeno v Uredbi Komisije (ES) št. 2479/2001 z dne 17. decembra 2001 o uvedbi začasne protidampinške dajatve pri uvozu zapisljivih plošč CD s poreklom s Tajvana [6], ki obravnava CD-R plošče s Tajvana, je prvi val izgradnje novih zmogljivosti v Evropi mogoče umestiti približno okoli leta 1997, ki ga moramo torej obravnavati kot zagonsko leto z nujno visokimi stroški proizvodnje na enoto in z nizko izkoriščenostjo zmogljivostjo. Ko je ta industrija dosegla razumen obseg proizvodnje in znatno zmanjšala stroške proizvodnje, je leta 1999 dosegla zelo ugodne možnosti razvoja. To je pritegnilo nadaljnja vlaganja in nove udeležence na trg. Ob tem je treba tudi ponovno opozoriti na izjemne tržne razmere, omenjene v uvodni izjavi 54. Povečanje porabe Skupnosti je bilo v obravnavanem obdobju neverjetno in to pojasnjuje zakaj številni kazalci, kot sta med drugim proizvodnja in obseg prodaje, kažejo visoko rast.

(b) Proizvodnja, zmogljivosti in izkoriščenost zmogljivosti

| 1998 | 1999 | 2000 | 2001 | Obdobje preiskave |

(73) Glede na rast porabe Skupnosti, je proizvodnja CD-R plošč industrije Skupnosti v obravnavanem obdobju stalno rasla, saj se je med letom 1998 in obdobjem preiskave povečevala za povprečno 80 milijonov enot na leto. Povečanje je bilo še posebej veliko med letoma 1999 in 2000 (+ 74 %) ter med letoma 2000 in 2001 (+ 30 %), vendar pa se je upočasnilo v obdobju preiskave (+ 4 %).

(74) Proizvodna zmogljivost je sledila podobnemu trendu kot proizvodnja. Med letom 1998 in obdobjem preiskave se petkratno povečala. Povečanje zmogljivosti od leta 1998 do konca leta 1999 je predvsem posledica pomembnih naložb v stroje in opremo, ki so bile opravljene po zagonskem obdobju in so bile skladne z eksponentnim naraščanjem porabe. Vendar pa je bila od leta 2001 rast zmogljivosti omejena, kar je mogoče pojasniti predvsem z naložbami v zamenjavo strojev in opreme prve generacije z novo in učinkovitejšo opremo.

(75) Zaradi vzporednega razvoja proizvodnje in zmogljivosti je izkoriščenost zmogljivosti naraščala za manj kot 3 odstotne točke med letom 1998 in obdobjem preiskave.

(c) Obseg prodaje, prodajne cene in dejavniki, ki vplivajo na cene, tržni delež in rast

Prodaja v Skupnosti | 1998 | 1999 | 2000 | 2001 | Obdobje preiskave |

Obseg (v 1000 enotah) | 44621 | 124041 | 168594 | 279445 | 296743 |

Indeks | 100 | 278 | 378 | 626 | 665 |

Tržni deleži | 9,7 % | 10,6 % | 8,4 % | 11,4 % | 13,4 % |

Indeks | 100 | 109 | 86 | 117 | 138 |

Prodajne cene (EUR/1000 enot) | 997 | 941 | 633 | 417 | 406 |

Indeks | 100 | 94 | 63 | 42 | 41 |

(76) Obseg prodaje industrije Skupnosti se je v obravnavanem obdobju precej povečal. Od leta 1998 do obdobja preiskave se je obseg prodaje industrije Skupnosti povečal za 6,6 krat, kar pomeni povečanje za približno 250 milijonov enot. Vendar pa je to povečanje prodaje treba videti v luči razvoja porabe Skupnosti, ki se je v obravnavanem obdobju povečala za 1759 milijonov enot. Ob tem je treba zabeležiti, da se je obseg prodaje v obdobju preiskave povečal za samo 6 % v primerjavi z letom 2001, čeprav se je med letoma 2000 in 2001 povečal za 66 %.

(77) Povprečne prodajne cene industrije Skupnosti so se v obravnavanem obdobju znižale za 59 %. Ta upad je bil zlasti opazen med letom 2000 in obdobjem preiskave, ko so prodajne cene upadle za 36 %.

(78) Pri ocenjevanju dejavnikov, ki vplivajo na domače cene, se je analiza osredotočila predvsem na zmanjšanje povpraševanja med letom 2001 in obdobjem preiskave ter na proizvodne stroške. Glede na to, da so bile cene subvencioniranega uvoza na trgu Skupnosti zelo nizke, upad povpraševanja sam po sebi ni pomembno vplival na cene, saj je predvsem posledica upada uvoza po nizkih cenah s Tajvana po uvedbi protidampinških ukrepov. Kot je pojasnjeno v nadaljevanju (glej uvodno izjavo 90), so se stroški proizvodnje stalno nižali med letom 1998 in obdobjem preiskave. Pri poštenih tržnih razmerah bi moralo takšno nižanje stroškov neposredno vplivati na donosnost. Vendar pa ni bilo tako, kajti kot je prikazano v uvodni izjavi 91, je bila donosnost pozitivna samo enkrat v letu 1999, nato pa je ostala negativna do obdobja preiskave.

(79) Industrija Skupnosti je med letom 1998 in obdobjem preiskave, ko je njena prodaja predstavljala 13,4 % porabe Skupnosti, pridobila 3,7 odstotne točke tržnega deleža.

(d) Zaloge

(80) Zaloge CD-R plošč lastne proizvodnje so se znatno povečale proti koncu leta 1999, nato pa še bolj proti koncu leta 2001. To je posledica dejstva, da je obseg prodaje naraščal manj, kot je bilo predvideno. Zaloge, izražene v odstotkih proizvodnje CD-R plošč, so v obdobju preiskave znašale tudi do 15 %.

Zaloge | 1998 | 1999 | 2000 | 2001 | Obdobje preiskave |

V 1000 enotah | 6976 | 18763 | 64724 | 66956 | 58817 |

Indeks | 100 | 269 | 928 | 960 | 843 |

(81) Proizvajalec izvoznik je ugovarjal, da Komisijina ocena zalog ni pravilna, ker so številke zajemale raven zalog treh gospodarskih družb, povezanih s tajvanskimi proizvajalci in da so te gospodarske družbe povečale svojo zalogo CD-R plošč lastne proizvodnje, da bi absorbirale ogromne količine CD-R plošč, uvoženih s Tajvana pred uvedbo protidampinških ukrepov.

(82) Prvič je treba spomniti, da ena od gospodarskih družb, ki jih je navedel indijski proizvajalec izvoznik, ni bila vključena v opredelitev industrije Skupnosti, ker ni dovolj sodelovala pri preiskavi.

(83) Ena od drugih dveh gospodarskih družb, ki jih je navedel indijski proizvajalec izvoznik, je imela v času, ko je začela kupovati zadevni izdelek, najmanjšo zalogo CD-R plošč lastne proizvodnje v celotnem obdobju od 1998 do obdobja preiskave in njen del v celotnem obsegu zalog industrije Skupnosti je zanemarljiv. Njene zaloge CD-R plošč lastne proizvodnje torej niso bile umetno povečane z njenimi nakupi, poleg tega pa niso bistveno vplivale na podatke o razvoju zalog industrije Skupnosti.

(84) Pri tretji gospodarski družbi je treba zabeležiti, da je na trg CD-R plošč vstopila šele leta 2000 in je morala zadostiti ponudbi s kupljenimi izdelki, preden so njene proizvodne zmogljivosti začele polno obratovati. To potrjuje dejstvo, da je bila njena izkoriščenost proizvodne zmogljivosti najvišja v celotnem obravnavanem obdobju, ko je začela kupovati, in torej ni imela druge izbire, kot da vsakemu dodatnemu povpraševanju zadosti s kupljenimi izdelki.

(85) Proizvajalec izvoznik je prav tako trdil, da je ena od teh dveh družb namerno zmanjšala svojo proizvodnjo, da bi lahko absorbirala nakupe tajvanskih CD-R plošč, ki jih je opravila pred uvedbo protidampinških ukrepov.

(86) Vendar pa je treba zabeležiti, da je ta družba začela izdelke kupovati veliko pred začetkom protidampinške preiskave za Tajvan (se pravi leta 2000, medtem ko je bil začetek postopka objavljen leta 2001). Zaradi tega ni verjetno, da so bili nakupi opravljeni z namenom, da se izognejo plačilu protidampinških dajatev, ampak predstavljajo predvsem način, po katerem je ta gospodarska družba dopolnila ponudbo podobnih izdelkov. Razen tega se je obseg teh nakupov med letoma 2000 in 2001 zmanjšal za več kot 25 %.

(87) In kot zadnje je indijski proizvajalec izvoznik trdil, da je bila, kljub temu, da so zaloge industrije Skupnosti, izražene v odstotkih njene proizvodnje CD-R plošč, v obdobju preiskave znašale do 15 %, v Uredbi Komisije (ES) št. 2479/2001 o uvedbi ukrepov za Tajvan, navedena številka 20 %, kar je povzročilo 25 % zvišanje zalog med letom 2000 in obdobjem preiskave.

(88) Čeprav je v tem pogledu res prišlo do majhnega povečanja med letom 2000 in obdobjem preiskave, pa je to daleč od 25 % povečanja, kot trdi proizvajalec izvoznik, ob tem pa je treba še poudariti, da številke iz obeh preiskav niso primerljive, saj opredelitev industrije Skupnosti v njih ni enaka.

(89) Zaradi vseh zgoraj navedenih razlogov so bili ugovori zavrnjeni.

(e) Stroški proizvodnje in donosnost

(90) Skupni stroški proizvodnje na enoto so se občutno zmanjšali (za 55 %) med letom 1998 in obdobjem preiskave. Zaradi izboljšav in racionalizacije proizvodnega procesa je lahko industrija Skupnosti stalno zmanjševala svoje stroške izdelave, ki so v obdobju raziskave predstavljali 80 % vseh stroškov proizvodnje CD-R plošč.

(91) Ne glede na prizadevanja industrije Skupnosti, da bi povečala svojo konkurenčnost z zmanjšanjem stroškov, se je njena donosnost zmanjšala za 9 odstotnih točk med letom 1998 in obdobjem preiskave. Najprej se je povečala med letoma 1998 in 1999, ko je bila pozitivna. Nato je leta 2000 znova padla na isto raven izgub kot v letu 1998 (to je - 1 %), potem še za 11 odstotnih točk v letu 2001 in je v obdobju preiskave predstavljala 11 % izgubo. Precejšnje znižanje stroškov med letom 2000 in obdobjem preiskave (se pravi - 30 %) torej ni bilo dovolj, da bi pokrilo 36-odstotno znižanje cen v istem obdobju.

| 1998 | 1999 | 2000 | 2001 | Obdobje preiskave |

Proizvodni stroški (v ECU/EUR na CD-R) | 1,01 | 0,75 | 0,64 | 0,47 | 0,45 |

Indeks | 100 | 75 | 63 | 47 | 45 |

Donosnost | –1,11 % | 19,93 % | –1,03 % | –12,59 % | –10,93 % |

(f) Naložbe, donosnost naložbe, denarni tokovi in sposobnost pridobivanja kapitala

| 1998 | 1999 | 2000 | 2001 | Obdobje preiskave |

Naložbe (v 1000 enotah) | 29410 | 58666 | 34586 | 12710 | 14317 |

Indeks | 100 | 199 | 118 | 43 | 49 |

Donosnost naložbe | –1 % | 27 % | –1 % | –19 % | –18 % |

Denarni tok (v 1000 ECU/EUR) | 8983 | 38643 | 20510 | 6667 | 6472 |

(92) Glavne naložbe so bile opravljene leta 1998, ko je bila industrija Skupnosti še v zagonu ter v letu 1999 in deloma leta 2000, ko je prišlo do drugega vala naložb, predvsem zaradi ugodnih pogojev, ki so vladali na trgu v času ocenjevanja naložb.

(93) Zaradi dramatične spremembe pogojev na trgu, zlasti zaradi padca prodajnih cen na trgu, so bile nove naložbe v letu 2000 v veliki meri odložene ali preklicane, kljub temu, da je poraba Skupnosti še vedno naraščala.

(94) Indijski proizvajalec izvoznik je trdil, da podatki o naložbah niso skladni s podatki, ki se nanašajo na proizvodnjo in zmogljivost, iz katerih je bil razviden trend naraščanja. Ob tem je trdil, da naložbene številke znašajo samo 14 milijonov EUR za obdobje preiskave, medtem ko bi v skladu z odgovorom dobavitelja opreme iz vprašalnika, ki ni zaupne narave, samo ta slednji Evropskim proizvajalcem CD-R plošč prodal za skupno 17 milijonov EUR opreme v obdobju preiskave.

(95) Najprej je treba spomniti, da je razlika med razvojem naložb in razvojem proizvodnje, saj med nakupom opreme in začetkom proizvodnje preteče nekaj mesecev. Razen tega se proizvodnja poveča tudi zaradi racionalizacije in izboljšav proizvodnega procesa in ne nujno samo zaradi nove opreme. Glede zmogljivosti je treba zabeležiti, da se kot kazalec pri ugotavljanju škode uporablja tehnična zmogljivost, ki je iz leta v leto prav tako drugačna zaradi tehničnih težav in/ali odločitev uprave, ki temeljijo na tržnih projekcijah, ne da bi vplivale na število strojev.

(96) Glede dobavitelja pa je preveritveni obisk njegovih prostorov pokazal, da številk, ki jih je navedel v dogovoru v vprašalniku, ni mogoče neposredno primerjati s podatki o naložbah v zvezi z industrijo Skupnosti in da so bile številke napačne, saj so, prvič, zajemale evropske stranke in ne samo proizvajalce industrije Skupnosti, drugič pa so poleg prodaje proizvajalcem CD-R plošč zajemale tudi prodajo drugim vrstam strank, zlasti proizvajalcem optičnih diskov.

(97) Donosnost naložbe, izražena kot povezanost neto dobičkov industrije Skupnosti in knjigovodske vrednosti njenih naložb, je sledila trendu donosnosti in se je z - 1 % v letu 1998 zmanjšala na - 18 % v obdobju preiskave.

(98) Čeprav je denarni tok industrije Skupnosti ostal pozitiven, pa ni zadoščal za podpiranje amortizacije, usklajevanja vrednosti in provizij. Denarni tok je od leta 1999 stalno upadal.

(99) Preiskava je pokazala, da je industrija Skupnosti v obravnavanem obdobju vedno težje pridobivala kapital zaradi svojega finančnega položaja in zlasti zaradi svoje poslabšane donosnosti.

(g) Zaposlenost, produktivnost in plače

| 1998 | 1999 | 2000 | 2001 | Obdobje preiskave |

Zaposlenost | 409 | 658 | 885 | 967 | 984 |

Indeks | 100 | 161 | 216 | 236 | 241 |

Povprečni stroški zaposlovanja na zaposlenega (v 1000 ECU/EUR) | 30 | 33 | 34 | 34 | 39 |

Indeks | 100 | 108 | 114 | 114 | 129 |

Produktivnost (CD-R plošč na zaposlenega) | 185 | 262 | 338 | 403 | 410 |

Indeks | 100 | 141 | 182 | 217 | 221 |

(100) Zaposlovanje v zvezi z obravnavanim izdelkom se je v obravnavanem obdobju več kot podvojilo. Porast je bil skladen z izgradnjo novih zmogljivosti. Tudi produktivnost na zaposlenega je stalno rasla med letom 1998 in obdobjem preiskave, ko je bilo ugotovljeno, da je dvakrat tako pomembna, kot je bila v letu 1998. Povprečna plača zaposlenega se je v obravnavanem obdobju povečala za 29 %.

(h) Obseg subvencije

(101) Glede na velik obseg in nizke cene izdelkov, uvoženih iz Indije, vpliva subvencije na industrijo Skupnosti ni mogoče šteti za zanemarljivega.

4. Zaključek o škodi

(102) V obravnavanem obdobju se je obseg poceni uvoza iz Indije znatno povečal. Njegov tržni delež se je povečal z nič na 9 %, in čeprav so se indijske uvozne cene zvišale v letih 1998-1999, so se kasneje znižale, vendar ne na raven iz leta 1998. Zabeležiti je treba, da sta bila povečanje uvoza iz Indije in padanje prodajne cene posebej izrazita med letom 2000 in obdobjem preiskave. Obseg uvoza v tem obdobju se je povečal za 10-krat, uvozne cene pa so se znižale za 59 %, ter s tem povzročile nelojalno nižanje prodajnih cen industrije Skupnosti (ki so povzročale izgubo) za povprečno okoli 17,7 % v obdobju preiskave.

(103) Nekateri gospodarski kazalci, ki se nanašajo na položaj industrije Skupnosti, kot so proizvodnja CD-R plošč, nameščene proizvodne zmogljivosti in izkoriščenost zmogljivosti, obseg prodaje, tržni delež, stroški proizvodnje, zaposlenost in produktivnost so pokazali pozitivni razvoj v obravnavanem obdobju. Kljub temu so ta pozitivni razvoj nevtralizirali številni drugi kazalci, ki so se v istem obdobju močno poslabšali, kot so povprečna prodajna cena, zaloge, naložbe, donosnost, donosnost naložb in denarni tok.

(104) Znižanje proizvodnih stroškov v povezavi s povečano produktivnostjo je industriji Skupnosti omogočila, da je bila v letu 1999 donosna, vendar pa nadaljnja znižanja stroškov niso zadoščala, da bi nadomestila precejšnje znižanje prodajnih cen, ki je v obdobju preiskave povzročilo znatne finančne izgube.

(105) Ob upoštevanju vseh zgoraj navedenih dejavnikov, zlasti dejstva, da je bilo industriji Skupnosti onemogočeno izkoristiti ugodnosti znižanja stroškov, da so bili programi naložb za CD-R plošče bistveno zmanjšani zaradi upadanja prodajnih cen, da je nižje prodajne cene industrije Skupnosti povzročilo nelojalno nižanje cen indijskega uvoza ter ob upoštevanju finančnih izgub v obdobju preiskave, se šteje, da je industrija Skupnosti utrpela znatno škodo.

F. VZROČNA ZVEZA ŠKODE

1. Uvod

(106) V skladu s členom 8(6) in (7) osnovne uredbe je bilo preučeno ali je subvencionirani uvoz CD-R plošč s poreklom iz Indije povzročil industriji Skupnosti tolikšno škodo, da jo je mogoče uvrstiti kot znatno škodo. Ob tem je bilo tudi preučeno, ali bi lahko industriji Skupnosti škodo hkrati povzročili drugi dejavniki in ne subvencioniran uvoz, da bi se zagotovilo, da se morebitna škoda, ki bi jo ti dejavniki povzročili, ne pripiše subvencioniranemu uvozu.

(107) Pri analiziranju vzročne zveze je treba upoštevati, da je bilo pred tem že ugotovljeno, da je uvoz s poreklom s Tajvana povzročil znatno škodo industriji Skupnosti. Obdobje preiskave v zvezi s tajvansko preiskavo je bilo koledarsko leto 2000, začasni ukrepi za uvoz s poreklom s Tajvana pa so bili uvedeni decembra 2001. Uvoz iz Indije pa je bil na trgu Skupnosti v velikem obsegu prisoten v letu 2001 in v obdobju preiskave, ali drugače povedano, tik po obdobju preiskave za postopek proti Tajvanu. Glede na ta razvoj v toku časa, je treba zaključke tega primera videti v povezavi z ugotovitvami postopka proti Tajvanu.

2. Učinki subvencioniranega uvoza

(108) Poraba CD-R plošč v Skupnosti se je v obravnavanem obdobju močno povečala s 459 milijonov CD-R plošč v letu 1998 na 2218 milijonov CD-R plošč v obdobju preiskave. Prodaja industrije Skupnosti je naraščala v podobnem tempu, medtem ko se je subvencionirani uvoz izdelkov s poreklom iz Indije v istem obdobju bistveno povečal ter dosegel 196 milijonov enot v obdobju preiskave, kar ustreza povečanju tržnega deleža z 0 % na 9 %. V istem obdobju je industrija Skupnosti povečala svoj tržni delež samo za 3,7 odstotne točke, se pravi z 9,7 % na 13,4 %, kar ustreza prodaji 297 milijonov enot v obdobju preiskave. Ob tem je uvoz iz Indije prevzel določen del tržnega deleža, ki ga je izgubil Tajvan, potem ko so bile decembra 2001 uvedene začasne dajatve.

(109) Čeprav so se cene indijskega uvoza v navedenem obdobju povečale, je treba upoštevati, da obseg uvoza iz Indije ni bil velik do konca leta 2000, ko je začel močno naraščati. Od leta 2000, ko je uvoz iz Indije prvič dosegel 1 % porabe Skupnosti do obdobja preiskave, ko je predstavljal 9 % porabe Skupnosti, so se cene indijskega uvoza znižale za 59 %. Po Eurostatovih podatkih so bile v letu 2001 cene indijskega uvoza za 32 % nižje od prodajnih cen industrije Skupnosti. V obdobju preiskave so bile še vedno za 18 % nižje od prodajnih cen industrije Skupnosti in tehtana povprečna stopnja nelojalnega nižanja cen, je znašala okoli 17,7 %.

(110) Razen tega pa je treba upoštevati, da kljub temu, da so se cene indijskega uvoza od leta 2001 do obdobja preiskave zvišale za 17 %, to ni zadoščalo, da bi nadomestilo velik upad cen med letoma 2000 in 2001 v višini 65 %. Splošno gibanje cen, ki izhaja iz tega, kaže precejšnje znižanje, ki tudi ob upoštevanju precejšnjega povečanja porabe Skupnosti kaže negativen učinek na trg. Razen tega je to povečanje cen zanemarljivo v primerjavi s povečanjem obsega (ki se je od leta 2000 do obdobja preiskave povečal za 10-krat), ki so ga uvozu iz Indije omogočile cene v letu 2000. In kot zadnje je uvoz iz Indije zaradi takšne cenovne politike v dveh letih dosegel 9 % delež na trgu Skupnosti.

(111) Indijski proizvajalec izvoznik se ni strinjal s to analizo in je poudaril, da se je uvoz iz Indije znatno povečal šele po letu 2000 ter da je industrija Skupnosti med letom 2000 in obdobjem preiskave dosegla 5 odstotnih točk tržnega deleža. Prav tako je spodbijal dejstvo, da so se indijske cene znižale za 59 % med letom 2000 in obdobjem preiskave ter izrazil domnevo, da je bilo znižanje umetno podcenjeno zaradi uporabe Eurostatovih številk. Iz istih razlogov je ugovarjal 65-odstotnemu znižanju indijskih prodajnih cen med letom 2000 in 2001.

(112) Čeprav je res, da je tržni delež industrije Skupnosti med letom 2000 in obdobjem preiskave pridobil 5 odstotnih točk, se je indijski tržni delež v istem obdobju bolj povečal, in sicer za 8 odstotnih točk. V zvezi s ceno je bilo v uvodni izjavi 63 ugotovljeno, da je bilo znižanje cen proizvajalca izvoznika med letom 2000 in 2001 ter med 2000 in obdobjem preiskave tudi ob upoštevanju številk, ki jih je predložil sam, zelo blizu rezultatom, dobljenim na osnovi Eurostatovih številk. Ker uporaba podatkov, ki jih je predložil proizvajalec, ne bi spremenila trenda cen, so bile njegove trditve zavrnjene.

(113) Zato je bilo sklenjeno, da je uvoz iz Indije na trg Skupnosti od leta 2000 povzročil pritisk na cene, da so se znižale, in da je imel ta subvencioniran uvoz po nizkih cenah pomemben negativen učinek na položaj industrije Skupnosti, ki so ga zaznamovale izgube in posledična upočasnitev naložb.

3. Učinki drugih dejavnikov

(a) Razvoj porabe

(114) V obravnavanem obdobju je poraba Skupnosti narasla za približno 1759 milijonov enot. Razvoj porabe torej ni prispeval k škodi, ki jo je utrpela industrija Skupnosti.

(b) Uvoz iz drugih tretjih držav

(115) Obravnavani so bili tudi drugi dejavniki, da bi ugotovili, ali bi lahko povzročili škodo, ki jo je utrpela industrija Skupnosti, ali prispevali k njej ter zlasti ali bi lahko k škodljivemu položaju prispeval tudi uvoz iz drugih držav, ne samo iz Indije.

(i) Tajvan

(116) V zvezi z uvozom iz drugih držav je bilo z Uredbo (ES) št. 1050/2002 že ugotovljeno, da je bil uvoz podobnih izdelkov s Tajvana dampinški in je povzročil znatno škodo industriji Skupnosti med leti 1997 in 2000. Uvoz s Tajvana je med letoma 2000 in 2001 še naraščal, nato pa rahlo upadel med letom 2001 in obdobjem preiskave. Čeprav je obdobje preiskave v protidampinškem postopku, ki je privedel do uvedbe protidampinških ukrepov za uvoz CD-R plošč s poreklom s Tajvana, zajemalo leto 2000, glede na to, da so bili začasni protidampinški ukrepi uvedeni šele decembra 2001, ni mogoče izključiti, da je bil uvoz s Tajvana dampinški tudi v letu 2001 do decembra in je torej povzročil del škode, ki jo je utrpela industrija Skupnosti med letom 2000 in delom obdobja preiskave.

(117) Indijski sodelujoči proizvajalec izvoznik je trdil, da ceno na trgu Skupnosti določajo tajvanski proizvajalci, in da ji je indijska družba prisiljena slediti. Vendar pa so se cene uvoza iz Indije znižale do te mere, da indijski uvoz ni bil samo konkurenčen tajvanskemu, ampak je med letom 2000 in obdobjem preiskave celo pridobil več kot 8 % tržnega deleža in prevzel del tržnega deleža, ki ga je Tajvan izgubil med letom 2001 in obdobjem preiskave. Na trgu, za katerega sta značili preglednost in cenovna prožnost, so nizke cene uvoza iz Indije pomembno vplivale na oblikovanje cen v Skupnosti. Zato uvoz s Tajvana, kljub temu da je vplival na trg Skupnosti v obravnavanem obdobju, vsaj do decembra 2001, ni bil tolikšen, da bi prekinil vzročno zvezo med subvencioniranim uvozom iz Indije in posledično škodo, ki jo je utrpela industrija Skupnosti.

(118) Ista gospodarska družba je prav tako trdila, da je bilo znižanje cen v letu 2001 posledica zelo velikega obsega uvoza tajvanskih CD-R plošč v zadnji četrtini leta 2001, na eni strani zaradi zelo verjetne možnosti uvedbe protidampinških dajatev za uvoz s Tajvana, na drugi pa zato, ker so tajvanski izvozniki odpremili velike količine CD-R plošč, ki naj bi zaradi svojih slabih tehničnih lastnosti kmalu zastarele.

To vprašanje je bilo obravnavano na podlagi Eurostatovih mesečnih statističnih podatkov.

Na podlagi Eurostatovih številk v tonah, je bil mesečni uvoz s Tajvana med septembrom in decembrom 2001 dvakrat večji od mesečnega obsega uvoza v predhodnih petih mesecih, se pravi od aprila do avgusta 2001. Na podlagi Eurostatovih številk, pretvorjenih v število enot, je bilo število CD-R plošč mesečno uvoženih s Tajvana v Skupnost med septembrom in decembrom 2001 za 72 % večje kot med aprilom in avgustom 2001. Vendar pa je bila cena na enoto v povprečju za 15 % višja v zadnjih štirih mesecih leta 2001 kot med aprilom in avgustom leta 2001. Torej so bili izdelki, glede katerih se je obseg uvoza od septembra do decembra 2001 povečal, uvoženi po višji ceni. Navedeno povečanje obsega uvoza med septembrom in decembrom 2001 torej ni takšno, da bi prekinilo vzročno zvezo med subvencioniranim uvozom iz Indije ter škodo, ki jo je utrpela industrija Skupnosti.

Indijski sodelujoči proizvajalec je prav tako trdil, da se je izbor izdelkov pri uvozu s Tajvana septembra 2001 nenadoma spremenil in da se je delež izdelkov v razsutem stanju več kot podvojil na škodo izdelkov v embalaži, kar še povečalo obseg uvoza in znižalo cene na enoto. Vendar pa ta domneva ni utemeljena, saj jo je izrazila ista družba, ki je trdila, da je bil izvoz s Tajvana povečan zato, da bi prodali zaloge izdelka, ki naj bi kmalu zastarel. Zaradi tega so morali biti ti izdelki proizvedeni in v skladu s tem prodani pred septembrom 2001 in če je res prišlo do spremembe vzorca načina pakiranja, se je to verjetno začelo nekaj mesecev pred septembrom 2001. Vendar pa je najpomembnejše dejstvo, da ni bil podan noben dokaz o tej spremembi izvoznega vzorca. Ugovor je bil zato zavrnjen.

(ii) Druge tretje države

(119) Obseg uvoza iz drugih držav, razen Tajvana in Indije, se je med letom 1998 in obdobjem preiskave le malo povečal (+ 3 %). Razen Indije in Tajvana so glavne države izvoznice Japonska, Hongkong, Švica, Kitajska in Singapur, ki so imeli skupaj samo 10 % tržnega deleža v obdobju preiskave.

(120) Zlasti uvoz iz Japonske, ki je bil vedno pomemben, glede na dejstvo da sta dve japonski družbi (Sony in Tai Yuden) izumili proizvodni proces za CD-R plošče (skupaj s Philipsom), se je zmanjšal za 20 % in postal šele tretje najpomembnejše poreklo uvoza na trg Skupnosti v obdobju preiskave. Obseg uvoza je bil veliko manjši od uvoza s Tajvana in Indije.

Uvoz (v 1000 enotah) | 1998 | 1999 | 2000 | 2001 | Obdobja preiskave |

Tajvan (pokriva ga Uredba (ES) št. 1050/2002) | 111447 | 612539 | 1248133 | 1545258 | 1262327 |

Indeks | 100 | 550 | 1120 | 1387 | 1133 |

Druge tretje države | 227330 | 296673 | 702865 | 220675 | 233546 |

Indeks | 100 | 131 | 309 | 97 | 103 |

Od tega

Japonska | 80089 | 128640 | 195903 | 59549 | 63916 |

Indeks | 100 | 161 | 245 | 74 | 80 |

Hongkong | 2414 | 6536 | 8678 | 29457 | 42210 |

Indeks | 100 | 271 | 359 | 1220 | 1748 |

Švica | 5086 | 8204 | 18139 | 40874 | 39316 |

Indeks | 100 | 161 | 357 | 804 | 773 |

Kitajska | 845 | 3746 | 12352 | 25208 | 33793 |

Indeks | 100 | 443 | 1461 | 2982 | 3998 |

Singapur | 53267 | 71220 | 56863 | 29587 | 20248 |

Indeks | 100 | 134 | 107 | 56 | 38 |

(121) Tržni delež uvoza s poreklom iz tretjih držav, razen Tajvana in Indije, se je zmanjšal za 39 odstotnih točk med letom 1998 in obdobjem preiskave, ko je znašal 11 %. Zato uvoz iz the držav ni mogel prekiniti vzročne zveze med subvencioniranim uvozom in škodo, ki jo je utrpela industrija Skupnosti.

Tržni deleži | 1998 | 1999 | 2000 | 2001 | Obdobje preiskave |

Tajvan (pokriva ga Uredba (ES) št. 1050/2002) | 24 % | 52 % | 62 % | 63 % | 57 % |

Indeks | 100 | 215 | 255 | 259 | 234 |

Druge tretje države | 50 % | 25 % | 35 % | 9 % | 11 % |

Indeks | 100 | 51 | 70 | 18 | 21 |

Od tega

Japonska | 17 % | 11 % | 10 % | 2 % | 3 % |

Indeks | 100 | 63 | 56 | 14 | 17 |

Hongkong | 1 % | 1 % | 0 % | 1 % | 2 % |

Indeks | 100 | 106 | 82 | 228 | 362 |

Švica | 1 % | 1 % | 1 % | 2 % | 2 % |

Indeks | 100 | 63 | 81 | 150 | 160 |

Kitajska | 0 % | 0 % | 1 % | 1 % | 2 % |

Indeks | 100 | 173 | 333 | 556 | 827 |

Singapur | 12 % | 6 % | 3 % | 1 % | 1 % |

Indeks | 100 | 52 | 24 | 10 | 8 |

Cene uvoza s poreklom iz tretjih držav, za katere ne veljajo protidampinški ukrepi, so se znižale za 22 % med letom 1998 in obdobjem preiskave, čeprav se trend razlikuje glede na posamezne države. Čeprav se zdi, da je povprečna cena nekaterih tretjih držav nižja od indijskih cen, pa so bile cene indijskega uvoza v povprečju za 34 % nižje od povprečne cene uvoza s poreklom iz tretjih držav, razen Tajvana. V zvezi s podrobnejšim pregledom povprečnih cen uvoza iz Hongkonga, Švice in Kitajske, kjer je bilo ugotovljeno, da so nižje od indijskih cen v obdobju preiskave, je treba zabeležiti, da je uvoz iz Indije 5 do 6 krat večji od uvoza iz vsake od teh treh držav. Razen tega je treba spomniti, da so imele te slednje države v celotnem obravnavanem obdobju majhen tržni delež, v obdobju preiskave je imela posamezna država 2 % tržnega deleža, kar glede na obseg uvoza s Tajvana in Indije ni dovolj velik delež, da bi vplival na trg Skupnosti.

Povprečna uvozna cena (EUR/1000 enot) | 1998 | 1999 | 2000 | 2001 | Obdobje preiskave |

Tajvan (pokriva ga Uredba (ES) št. 1050/2002) | 563 | 436 | 312 | 246 | 258 |

Indeks | 100 | 78 | 55 | 44 | 46 |

Druge tretje države | 653 | 623 | 210 | 544 | 507 |

Indeks | 100 | 95 | 32 | 83 | 78 |

Od tega

Japonska | 1196 | 886 | 421 | 1149 | 999 |

Indeks | 100 | 74 | 35 | 96 | 84 |

Hongkong | 387 | 606 | 528 | 132 | 146 |

Indeks | 100 | 157 | 137 | 34 | 38 |

Švica | 643 | 538 | 261 | 205 | 212 |

Indeks | 100 | 84 | 41 | 32 | 33 |

Kitajska | 928 | 694 | 296 | 205 | 218 |

Indeks | 100 | 75 | 32 | 22 | 23 |

Singapur | 388 | 353 | 278 | 378 | 511 |

Indeks | 100 | 91 | 72 | 98 | 132 |

(c) Izvozna dejavnost industrije Skupnosti

| 1998 | 1999 | 2000 | 2001 | Indeks |

Izvoz (v 1000 enotah) | 5246 | 15332 | 27739 | 28678 | 28180 |

Indeks | 100 | 292 | 529 | 547 | 537 |

(122) Obseg izvoza se je v obravnavanem obdobju povečal. Vendar pa je bil od leta 2000 stabilen. Ker je izvoz CD-R plošč v tretje države ostal relativno majhna dejavnost za industrijo Skupnosti (v obdobju preiskave je predstavljal 9 % njene prodaje CD-R plošč nepovezanim strankam v Skupnosti), se šteje, da ni verjetno, da bi izvozna dejavnost prispevala k škodi, ki jo je utrpela industrija Skupnosti.

(d) Nakupi v drugih tretjih državah

(123) Treba je spomniti, da industrija Skupnosti v obravnavanem obdobju ni uvažala zadevnega izdelka iz Indije.

(124) Preiskava je pokazala, da je industrija Skupnosti v obravnavanem obdobju CD-R plošče kupovala pri drugih virih, da bi zadostila povpraševanju na trgu. Vsi nakupi so predstavljali 40 % skupne prodaje v letu 1998, vendar so se nato zmanjšali in v obdobju preiskave predstavljali samo še 31 %.

(125) Ugotovljeno je bilo, da se je količina kupljenih CD-R plošč zmanjšala v primerjavi z lastno proizvodnjo industrije Skupnosti. Razen tega je industrija Skupnosti tako CD-R plošče lastne proizvodnje kot tiste, ki jih je kupila, prodajala po isti ceni, in glede na to, da nič ni pokazalo, da bi bila nakupna cena industrije Skupnosti višja od stroškov proizvodnje, dejstvo, da je bilo nekaj CD-R plošč predhodno kupljenih v nasprotju z lastno proizvodnjo, ni moglo znatno prispevati k škodi, ki jo je utrpela industrija Skupnosti.

(126) Izdelki so bili kupljeni predvsem zaradi premostitve težav s proizvodno zmogljivostjo v določenih obdobjih, zlasti ker je ena od gospodarskih družb, zajetih v opredelitev industrije Skupnosti, vstopila na trg CD-R plošč šele leta 2000 in je morala zadostiti povpraševanju s kupljenimi izdelki, preden so njene proizvodne zmogljivost začele polno delovati. Nakupe je treba videti tudi kot posledico delniških razmerij med nekaterimi družbami v industriji Skupnosti in družbami v tretjih državah.

(127) Glede na zgoraj navedeno, nakupi industrije Skupnosti v drugih državah, razen Indije, niso bili tolikšni, da bi prekinili vzročno zvezo med subvencioniranim uvozom iz Indije in škodo, ki jo je utrpela industrija Skupnosti.

(128) Indijski proizvajalec izvoznik je ugovarjal, da dejstvo, da je industrija Skupnosti kupila 31 % celotna prodaje, ni skladno s trditvijo, da je industrija Skupnosti sposobna preživetja. Opomnil je, da je bil v protidampinški preiskavi v zvezi s Tajvanom ta delež samo 22,1 % v letu 2000.

(129) Vendar pa je treba spomniti, da v tej preiskavi obseg industrije Skupnosti ni enak kot je bil v preiskavi proti Tajvanu. V industriji Skupnosti sta dve gospodarski družbi, ki sta v delniškem razmerju s tujimi družbami, medtem ko v preiskavi proti Tajvanu nista bili. Ob tem je treba prav tako spomniti, da je v preiskavi proti Tajvanu ta delež narasel na 44 % v letu 1998 in je znašal 33 % kot povprečje med letoma 1997 in 2000. Zaradi tega je količina nakupov v tej preiskavi enako velika, kot je bila ugotovljena v preiskavi proti Tajvanu.

(130) V vsakem primeru pa se, kot je že bilo pojasnjeno, kupljeni izdelki prodajajo po enaki ceni kot CD-R plošče lastne proizvodnje in niso mogli prispevati k škodi, ki jo je utrpela industrija Skupnosti.

(e) Konkurenca drugih nosilcev za shranjevanje podatkov

(131) Preiskava je pokazala, da je bila konkurenca drugih nosilcev za shranjevanje podatkov, kot je DVD in/ali CD-RW, še vedno zelo omejena med obdobjem preiskave in ni bistveno vplivala na prodajne cene zadevnega izdelka.

(f) Presežek zmogljivosti na svetovni ravni

(132) Analiza je zajela tudi vprašanje, ali bi lahko industriji Skupnosti povzročil škodo presežek zmogljivosti na svetovni ravni. Čeprav je ponudba CD-R plošč v obravnavanem obdobju presegala povpraševanje na svetovni ravni, je treba spomniti, da je bila industrija Skupnosti še vedno usmerjena predvsem na trg Skupnosti, kjer je bila zmogljivost še vedno manjša od povpraševanja. Zaradi tega ni verjetno, da bi presežek zmogljivosti na svetovni ravni povzročil škodo industriji Skupnosti. Vendar pa je v primeru, ko bi vseeno moral biti obravnavan kot vzrok škode, ki jo je utrpela industrija Skupnosti, preiskava prav tako pokazala, da so bile zmogljivosti presežene na svetovni ravni že v letih 1999, 2000 in 2001, ko je indijska družba vstopila na trg z izgradnjo velikanskih zmogljivosti in zagonom proizvodnje. Zaradi tega je vpliv velikega dodatnega uvoza na trg Skupnosti iz Indije v takšnih razmerah še poslabšal položaj na trgu Skupnosti.

(g) Odplačilo državne pomoči

(133) Indijski izvoznik proizvajalec je trdil, da bi lahko nedonosnost pri enem od pritožnikov izvirala iz njegove obveznosti odplačila državne pomoči v skladu s Sklepom Komisije 2000/796/ES z dne 21. junija 2000 o državni pomoči, ki jo je Nemčija dodelila CDA Compact Disc Albrechts GmbH, Thuringia [7]. Vendar pa je treba zabeležiti, da na številke, navedene v uvodni izjavi 91 in uporabljene pri analizi, ta sklep Komisije ne vpliva. Če bi se upoštevalo odplačilo državne pomoči, bi bil finančni položaj zadevne družbe slabši.

(h) Tantieme

(134) Ker so tantieme del proizvodnih stroškov, so prav tako vplivali na donosnost vseh proizvajalcev CD-R plošč. Vendar pa je najprej treba zabeležiti, da imajo tako proizvajalec izvoznik kot proizvajalci industrije Skupnosti ustrezne licence lastnikov patentov in morajo plačevati tantieme. Zaradi tega to samo po sebi ne more pojasniti razlike v ceni med indijskimi CD-R ploščami in tistimi, ki jih proizvaja industrija Skupnosti, niti finančnih izgub, ki jih je utrpela industrija Skupnosti. Drugič, donosnost industrije Skupnosti je bila leta 1999 okoli 20 %, v času, ko so tantieme že morali plačevati, vendar preden je proizvajalec izvoznik začel izvažati v Skupnost. V skladu s tem tantieme kot taki niso mogle povzročiti škode. In kot zadnje bi lahko dejstvo, da je subvencionirani uvoz pomenil pritisk na cene in jih nižal, tako kot vsi drugi stroški v zvezi s proizvodnjo CD-R plošč, preprečilo industriji Skupnosti, da bi stroške tantiem prenesla na potrošnike. Vendar pa je bilo to v tem primeru učinek in ne vzrok škode. Zato plačilo tantiem ni moglo prekiniti vzročne zveze med subvencioniranim uvozom in škodo, ki jo je utrpela industrija Skupnosti.

(i) Drugi dejavniki

(135) Nekatere stranke so trdile, da bi bila škoda lahko posledica domnevne zlorabe prevladujočega položaja. Vendar pa ta domneva ni bila potrjena z nobenim uradnim sklepom preiskave, ki so jo vodili organi, pristojni za konkurenco, in je zato ni mogoče sprejeti.

(136) Indijski proizvajalec izvoznik je ugovarjal, da proizvodnja CD-R plošč v Skupnosti ne more preživeti zaradi visokih proizvodnih stroškov in zlasti zaradi visokih stroškov dela. Spomniti je treba, da so se proizvodni stroški na enoto pri industriji Skupnosti med letom 1998 in obdobjem preiskave znižali za 59 % in da je bila industrija Skupnosti donosna v letu 1999, ko indijske družbe še ni bilo na trgu Skupnosti, čeprav so bili proizvodni stroški industrije Skupnosti v tistem času še vedno za 68 % višji kot v obdobju preiskave.

Ob tem je treba tudi spomniti, da je proizvodni proces v Skupnosti enak kot v Indiji, zlasti ker indijski proizvajalec uporablja evropske stroje in nekatere surovine, uvožene iz Skupnosti.

V zvezi z razliko v stroških dela je preiskava pokazala, da je proizvodnja CD-R plošč kapitalsko intenzivna in ker je v celoti avtomatizirana, ne zahteva velikega vložka dela. Dejansko samo zadnja faza delovnega procesa, se pravi pakiranje, zahteva delo, pa še to samo do omejenega obsega. Razen tega je treba spomniti, da se je produktivnost industrije Skupnosti v obdobju obravnave podvojila.

In kot zadnje je treba zabeležiti, da so nekatere tajvanske gospodarske družbe začele nedavno proizvajati CD-R plošče v Skupnosti, kar kaže, da bo takšna proizvodnja v Skupnosti verjetno sposobna preživetja in donosna ne glede na stroške dela, če bo na trgu Skupnosti znova vzpostavljena poštena konkurenca. Ugovor je bil zato zavrnjen.

Ista gospodarska družba je prav tako trdila, da je padec cen na trgu Skupnosti posledica dejstva, da je življenjski krog CD-R plošč dosegel zrelo stopnjo, za katero so značilni upadanje cen in zmanjšanje proizvodnih stroškov ter dodatni konkurenti na trgu.

Čeprav lahko življenjski krog CD-R plošč delno pojasnjuje padec cen, pa se je med preiskavo pokazalo, da so nizke cene uvoza iz Indije pomembno vplivale na trg, za katerega sta značilni preglednost in prožnost cen.

(137) Sodelujoči indijski proizvajalec izvoznik je prav tako trdil, da je industrija Skupnosti na trg CD-R plošč vstopila prepozno, v času, ko so prodajne cene že padale.

Spomniti je treba, da je indijski proizvajalec izvoznik sam začel proizvajati CD-R plošče veliko pozneje kot industrija Skupnosti in je logično, da bi moral imeti še hujše težave pri vstopu na trg v času, ko so bile cene že nizke in ko so vsi proizvajalci že zaključili obdobje zagona proizvodnje. Ugovor je bil zato zavrnjen.

(138) Ista indijska gospodarska družba je ugovarjala, da je industrija Skupnosti veliko preveč razdrobljena in ni sposobna dosegati ekonomije obsega zaradi majhnih proizvodnih obratov. Vendar pa je treba zabeležiti, da je ena od obeh gospodarskih družb, za kateri indijski proizvajalec meni, da sta največji gospodarski družbi in zato sami zmožni dosegati ekonomijo obsega, podprla pritožbo in sodelovala v preiskavi, v kateri je bilo ugotovljeno, da sta utrpeli škodo tako kot drugi proizvajalci, ki so del industrije Skupnosti. V zvezi z ekonomijo obsega in/ali boljšimi pogoji, ki naj bi jih bil indijski proizvajalec izvoznik domnevno sposoben doseči pri kupovanju surovin, tega ni bilo mogoče potrditi s podatki, ki so jih zagotovili proizvajalci surovin in/ali strojev med preveritvenimi obiski. Ugovor v zvezi z ekonomijo obsega je bil zato zavrnjen.

(139) Razen tega je treba spomniti, da je industrija Skupnosti mlada industrija, saj je s proizvodnjo začela šele leta 1997, kot je že bilo ugotovljeno z Uredbo (ES) št. 2479/2001. Že na začetku je utrpela škodo, prvič zaradi dampinškega uvoza s Tajvana, kot je navedeno v zgoraj omenjeni uredbi, nato pa se je morala soočiti še s pritiskom na cene, ki ga je povzročil uvoz iz Indije.

4. Zaključek o vzročni zvezi

(140) Glede na navedeno se sklene, da je znatno škodo industriji Skupnosti, za katero so značilni upadanje prodajnih cen, naložb, donosnosti naložb in denarnega toka, kot tudi precejšnje izgube, povzročil zadevni subvencionirani uvoz. Učinek drugih dejavnikov, kot je uvoz s Tajvana ali življenjski krog zadevnega izdelka, na negativni razvoj industrije Skupnosti v zvezi s prodajnimi cenami, je bil dejansko samo delen in ni bil tolikšen, da bi prekinil vzročno zvezo med subvencioniranim uvozom iz Indije in škodo, ki jo je zaradi tega utrpela industrija Skupnosti.

(141) Glede na zgornjo analizo, ki je pravilno razlikovala in ločila učinke vseh znanih dejavnikov na položaj industrije Skupnosti, ki je nastal zaradi škodljivih učinkov subvencioniranega uvoza, se sklene, da ti drugi dejavniki kot takšni ne spreminjajo dejstva, da je treba ocenjeno škodo pripisati subvencioniranemu uvozu.

G. INTERES SKUPNOSTI

1. Predhodna pripomba

(142) Preiskava je preučila, ali kljub zaključku o obstoju škodljivega subvencioniranja obstajajo utemeljeni razlogi, ki bi lahko pripeljali do zaključka, da ni v interesu Skupnosti, da bi v tem primeru sprejela ukrepe. V ta namen in v skladu s členom 31(1) osnovne uredbe je bil na podlagi predloženih dokazov obravnavan vpliv morebitnih ukrepov na vse interese, ki jih zadeva ta postopek ter posledice nesprejetja ukrepov.

(143) Da bi ocenili morebitni vpliv uvedbe ali neuvedbe ukrepov, so se zahtevale informacije od vseh zainteresiranih strank. Vprašalniki so bili poslani petim proizvajalcem Skupnosti, ki so vložili pritožbo, 18 drugim družbam, ki so znane kot proizvajalci v Skupnosti, enemu združenju potrošnikov ter devetim družbam, ki pripadajo industriji, ki je v proizvodni verigi pred to industrijo ("dobavitelji"). Razen petih proizvajalcev Skupnosti, ki so vložili pritožbo, se zadovoljive odgovore predložili še štirje proizvajalci. Štirje proizvajalci so odgovorili na vprašalnik, združenje potrošnikov pa je poslalo stališče.

(144) Glede na veliko število uvoznikov v Skupnost in da bi se Komisija lahko odločila ali je potrebno jemanje vzorcev, je bilo vsem nepovezanim uvoznikom ali predstavnikom, ki jih zastopajo, poslano zaprosilo, da se prijavijo v 15 dneh od začetka postopka in zagotovijo osnovne podatke o svojem uvozu v Skupnost in nadaljnji prodaji na njenem trgu. Dve gospodarski družbi sta se prijavili in zagotovili zahtevane podatke. Tema gospodarskima družbama so bili poslani vprašalniki. Vendar pa nobena ni poslala nazaj izpolnjenega vprašalnika.

(145) Ti odgovori in stališča so bili podlaga za analizo interesov Skupnosti.

2. Interes industrije Skupnosti

(146) Spomniti je treba, da so bili proizvajalci Skupnosti znatno oškodovani že zaradi uvoza CD-R plošč s poreklom s Tajvana, kot je opisano v Uredbi (ES) št. 1050/2002. V letu 2000 je pet evropskih proizvajalcev povsem opustilo proizvodnjo CD-R plošč, še dva druga pa sta to storila v letu 2001.

(147) Industrija Skupnosti je bila sposobna preživetja in je zmožna oskrbovati večji del trga z izdelekom, ki je osnovni nosilec za shranjevanje podatkov za veliko število računalniških uporabnikov.

(148) Prav tako je treba zabeležiti, da je proizvodnja nosilcev za shranjevanje podatkov področje, ki je tehnološko pomembno za Skuponost kot celoto. Proizvodna tehnologija in izkušnje, ki jih je industrija Skupnosti pridobila pri proizvodnji CD-R plošč, so in še bodo zagotavljali podlago za nadaljnje inovacije pri izdelavi drugih sorodnih izdelkov za shranjevanje podatkov. Ohraniti sposobnost preživetja v sektorju CD-R plošč je za industrijo Skupnosti ekonomska osnova za udeležbo na naraščajočem trgu drugih nosilcev za shranjevanje podatkov. Pri prodaji dejansko obstajajo pomembne sinergije med zadevnim izdelkom in drugimi izdelki za shranjevanje podatkov, kot sta CD-RW in DVD. Zaradi tega je za industrijo Skupnosti zelo pomembno, da lahko zadevni izdelek ponudi svojim strankam in razširi obseg svoje ponudbe izdelkov.

(149) Glede na zaključke o položaju industrije Skupnosti, navedene v uvodnih izjavah 102 do 105, zlasti glede na izgube, ki jih je imela, se šteje, da se bo finančni položaj industrije Skupnosti brez ukrepov proti škodljivemu subvencioniranju verjetno še poslabšal in da obstaja verjetnost, da se bo proizvodnja v Skupnosti zmanjšala in da bodo zaradi tega uporabniki/potrošniki znatno in vedno bolj odvisni od uvoza.

(150) Če se v tem postopku ne sprejmejo dokončni ukrepi, se bo že tako slab položaj industrije Skupnosti še poslabšal in bo zaznamovan z izgubami in posledičnim zmanjšanjem naložb. Prav tako bi bila spodkopana učinkovitost protidampinških ukrepov, ki veljajo za uvoz enakega izdelka s poreklom s Tajvana. Zaradi tega je nadaljnje preživetje te industrije resno ogroženo. Če bi ta industrija morala prenehati s proizvodnjo, bi postala Skupnost skoraj v celoti odvisna od virov dobave v tretjih državah na hitro razvijajočem se področju, katerega tehnološka pomembnost narašča. Ker je cilj sprejetja izravnalnih ukrepov ponovno vzpostaviti pošteno konkurenco na trgu Skupnosti, bi bilo to v interesu industrije Skupnosti, saj se je kljub utrpeli škodi pokazalo, da je načeloma zmožna preživetja.

(151) In kot zadnje lahko izravnalne dajatve industriji Skupnosti, skupaj z njenimi stalnimi prizadevanji, da bi zmanjšala stroške proizvodnje, samo pomagajo, da si opomore od finančnih izgub, kar je predpogoj za udeležbo na vedno večjem trgu drugih nosilcev za shranjevanje podatkov.

3. Interes drugih proizvajalcev Skupnosti

(152) Trije proizvajalci Skupnosti, ki niso bili upoštevani kot del industrije Skupnosti, so bili kljub temu za uvedbo izravnalnih dajatev.

4. Interes dobaviteljev Skupnosti

(153) Kot je že bilo pojasnjeno v uvodni izjavi 143, je devet družb, ki oskrbujejo indijskega proizvajalca izvoznika in/ali industrijo Skupnosti, Komisiji poslalo pisma, v katerih so trdili, da bi bili kakršnikoli ukrepi proti njihovim lastnim interesom. Da bi lahko podrobneje ocenili verjetni učinek teh ukrepov na njihovo poslovanje, so jim bili poslani vprašalniki. Odgovorile so samo štiri gospodarske družbe in ugovarjale proti uvedbi izravnalnih dajatev.

(154) Vendar pa je preiskava pokazala, da je bil delež evropskih proizvajalcev CD-R plošč v prometu sodelujočih dobaviteljev vseeno pomemben. Zaradi tega obstaja verjetnost, da bo vsako nadaljnje zmanjševanje in/ali propadanje industrije Skupnosti ne le negativno vplivalo na zaposlovanje in naložbe v sami industriji Skupnosti, ampak bi prav tako lahko povzročila verižno reakcijo med dobavitelji surovin in strojev za to industrijo. Poleg tega je preiskava pokazala, da protidampinški ukrepi, uvedeni za izdelke s poreklom s Tajvana, ki so bili približno dvakrat višji od izravnalnih dajatev, predlaganih v tej preiskavi, niso imeli bistvenega učinka na dobavitelje.

(155) Proizvajalec izvoznik je prav tako ugovarjal, da je subvencija, ki je predmet te uredbe, koristila evropskim dobaviteljem investicijskega blaga. Družba trdi, da bi bila naročila v primeru uvedbe izravnalnih dajatev preklicana, kar bi imelo resne posledice na evropske dobavitelje strojev.

(156) V tem pogledu je treba spomniti, da ni ob razkritju končnih ugotovitev vsem udeleženim strankam noben od sodelujočih dobaviteljev izpodbijal zgoraj pojasnjenega zaključka, se pravi, da je delež evropskih proizvajalcev CD-R plošč v prometu sodelujočih dobaviteljev pomemben in da obstaja verjetnost, da lahko vsako nadaljnje zmanjševanje in/ali propadanje industrije Skupnosti povzroči verižno reakcijo med dobavitelji surovin in strojev za to industrijo. Kot je pojasnjeno zgoraj, pa ni verjetno, da bo učinek izravnalne dajatve neposredno bistveno vplival na dejavnosti dobaviteljev.

5. Interes uvoznikov

(157) Noben nepovezan uvoznik ni sodeloval pri preiskavi.

(158) Ker uvozniki v tem primeru niso sodelovali, je posledica tega zaključek, da uvedba ukrepov ne bi bistveno vplivala na položaj nepovezanih uvoznikov in prodajalcev CD-R plošč v Skupnosti.

6. Interes uporabnikov in potrošnikov

(159) Med glavnimi uporabniki CD-R plošč so razmnoževalci in končni potrošniki. Razmnoževalci niso podali pripomb v okviru te preiskave. Zaradi tega se šteje, da bi bilo povečanje stroškov, če bi do njega prišlo, v tem sektorju v primerjavi s skupnimi stroški, zanemarljivo.

(160) Razen tega bi neuvedba ukrepov resno ogrozila sposobnost preživetja industrije Skupnosti, katere propad bi zmanjšal ponudbo in konkurenco na škodo razmnoževalcev in potrošnikov.

(161) V zvezi s potrošniki je bila kontaktirana Evropska potrošniška organizacija ("BEUC"), ki je poslala svoje stališče. Čeprav je ta organizacija nasprotovala uvedbi dajatev, pa ni predložila nobenega elementa, iz katerega bi bilo razvidno, da so imele protidampinške dajatve, uvedene za CD-R plošče s poreklom s Tajvana, pomemben negativen učinek na potrošnike. Tudi na osnovi najslabše domneve, da bi bile izravnalne dajatve v celoti preložene na potrošnike, bi se cena CD-R plošč s poreklom iz Indije zvišala za manj kot 3 evro cente na CD-R. Tudi po tem scenariju niso glede na upadanje cen na trgu Skupnosti od leta 1998 in na raven predlaganih ukrepov predvideni nobeni večji učinki na končnega potrošnika.

(162) Prav tako je treba zabeležiti, da nič ne kaže, da bi ponovna uvedba odprtih in poštenih tržnih pogojev proizvajalcem iz tretjih držav preprečila konkuriranje na trgu Skupnosti, ali pa posledično zmanjšala kakovost in raznolikost ponudbe. Čeprav je res, da je proizvodnja Skupnosti trenutno premajhna, da bi zadostila povpraševanju po zadevnem izdelku, pa bi izravnalni ukrepi samo odpravili izkrivljanje konkurence, ki izhaja iz subvencij in zato ne bi preprečevali tretjim državam, da po razumnih cenah s svojimi dobavami zadostijo povpraševanju. Ker je raven izravnalnih ukrepov enaka stopnji subvencij, vendar nižja od višine, ki bi bila potrebna za odpravo celotne škode, bo dejansko odpravljen samo nepošten del cenovne prednosti izvoznikov.

(163) Razen tega se lahko zadevni izdelek še vedno uvaža iz drugih držav. Prav tako je treba zabeležiti, da bi se lahko tržni delež držav, ki jih izravnalni ukrepi ne zajemajo, v prihodnosti povečal, saj je bila dobava CD-R plošč na trg Skupnosti za države brez subvencij v preteklosti manj zanimiva zaradi močnega pritiska na cene, ki sta ga izvajala Indija in Tajvan. Zaradi tega obstaja velika verjetnost, da bodo države brez subvencij bolj prisotne na trgu Skupnosti, če bo znova vzpostavljena poštena konkurenca.

(164) Zaradi tega kaže, da uvedba ukrepov ne bo nepravilno učinkovala niti na uporabnike niti na potrošnike.

7. Zaključek o interesu Skupnosti

(165) Na podlagi zgoraj navedenega se sklene, da uvedba dokončnih izravnalnih ukrepov ni v nasprotju z interesi Skupnosti.

H. DOKONČNI IZRAVNALNI UKREPI

1. Raven odprave škode

(166) Glede na sprejete zaključke v zvezi s subvencijo, škodo, vzročno zvezo in interesom Skupnosti, bi bilo treba sprejeti dokončne ukrepe, da se prepreči nadaljnje povzročanje škode industriji Skupnosti s strani subvencioniranega uvoza.

(167) Raven dokončnih ukrepov je bila določena ob upoštevanju tako ugotovljene stopnje subvencij kot višine škode, ki jo je utrpela industrija Skupnosti.

(168) Dokončni ukrepi bi morali biti uvedeni na tako visoki stopnji, da bi odpravili škodo, ki jo povzroča ta uvoz, ne da bi presegli ugotovljeno stopnjo subvencij. Pri izračunavanju višine dajatve, potrebne za odpravo učinkov škodljivih subvencij, je bilo upoštevano, da bi moral vsak ukrep industriji Skupnosti omogočiti, da pokrije svoje stroške in doseže skupni dobiček pred obdavčitvijo, ki bi ga lahko dosegla v normalnih pogojih konkurence, se pravi, če ne bi bilo subvencioniranega uvoza, pri prodaji podobnega izdelka v Skupnosti. Pri tem izračunu je bila uporabljena enaka profitna marža pred obdavčitvijo, kot v protidampinškem postopku proti Tajvanu, se pravi 8 % prometa.

(169) Potrebno povečanje cene je bilo nato določeno na podlagi primerjave tehtane povprečne uvozne cene, kot je bilo ugotovljena za nelojalno nižanje, z neškodljivo ceno različnih modelov, ki jih industrija Skupnosti prodaja na trgu Skupnosti. Neškodljiva cena za posamezni model je bila izračunana tako, da se je zgoraj navedena 8-odstotna profitna marža prištela k proizvodnim stroškom za ta model. Proizvodni stroški so bili rekonstruirani za vsak model posebej na podlagi prodajne cene, h kateri so bile prištete izgube. Vsaka razlika, ki je izhajala iz te primerjave, je bila nato izražena kot odstotek skupne cif uvozne vrednosti. Te razlike so bile v vseh primerih višje od ugotovljene stopnje subvencij.

2. Dokončni ukrepi

(170) Ker je stopnja odprave škode višja od ugotovljene stopnje subvencij, bi morali dokončni ukrepi temeljiti na slednji. Zaradi dobrega sodelovanja in da ne bi ogrozili učinkovitosti ukrepa, se stopnja dokončne izravnalne dajatve za Indijo določi v višini 7,3 % –

SPREJEL NASLEDNJO UREDBO:

Člen 1

1. S to uredbo se uvede dokončna izravnalna dajatev pri uvozu zapisljivih plošč CD (CD-R plošč), trenutno uvrščenih v oznako KN ex85239000 (oznaka TARIC 8523900010), s poreklom iz Indije.

2. Stopnja dokončne dajatve, ki velja za neto ceno franko na meji Skupnosti, neocarinjeno, je 7,3 %.

3. Če ni določeno drugače, se uporabljajo veljavni predpisi glede carin.

Člen 2

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 2. junija 2003

Za Svet

Predsednik

K. Stefanis

[1] UL L 288, 21.10.1997, str. 1. Uredba, kakor je bila nazadnje spremenjena z Uredbo (ES) št. 1973/2002 (UL L 305, 7.11.2002, str. 4).

[2] UL C 116, 17.5.2002, str. 4.

[3] UL C 116, 17.5.2002, str. 2.

[4] UL L 160, 18.6.2002, str. 2.

[5] UL L 160, 18.6.2002, str. 2.

[6] UL L 334, 18.12.2001, str. 8.

[7] UL L 318, 16.12.2000, str. 62.

--------------------------------------------------